PAS hasrat perintah Kedah sendiri tanpa kerajaan campuran

BANGI, 25 Zulhijjah 1443H, Isnin – PAS memberi bayangan untuk memerintah sendiri di Kedah selepas Pilihan Raya Umum Ke-15 (PRU15) akan datang tanpa kerajaan campuran.

Perkara iti disuarakan Presiden PAS, Tan Sri Abdul Hadi Awang yang melahirkan keyakinan untuk terus memerintah sendiri berikutan memiliki jentera yang mencukupi.

“Kalau boleh kita memerintah bersendirian di Kedah. Bukan kita menumpang kerajaan campuran. Orang tumpang kita, kita menguasai kerajaan, seboleh-bolehnya begitu. Kedah boleh InsyaAllah.

“Saya dapati PAS Kedah mempunyai jentera-jentera yang sangat mencukupi.

“Cuma bagaimana kita nak urus jentera-jentera ini supaya berkesan untuk menarik pengundi menyokong kita,” katanya seperti dipetik di harakahdaily.net.

Beliau yang menyampaikan Amanat Khas Presiden dan Taklimat Kerajaan Negeri Kedah di Kompleks PAS Kedah, Kota Sarang Semut itu turut meminta pengundi lebih berhati-hati dan tidak mengulangi kesilapan lama dengan memilih pemimpin yang salah.

“Malangnya kita menghadapi orang Islam yang jahil agama, tak tahu agama dia sendiri.

“PRU14 pilih orang bukan-Islam jadi wakil rakyat, pilih orang liberal menjadi wakil rakyat sehingga berlaku kerajaan yang kacau bilau, kerajaan Pakatan Harapan (PH), yang lebih teruk daripada UMNO,” akuinya.

Abdul Hadi menambah, walaupun UMNO ada masalah, tapi PH lebih mencabar Islam, mencabar Perlembagaan, mencabar Raja-raja. Gejala-gejala menghina Islam. Ini kerana kejahilan orang Islam.

Katanya, serangan pemikiran menyebabkan ramai orang Islam jahil agama sendiri khususnya berkaitan politik di mana musuh juga aktif menggunakan media dan jentera untuk melemah dan menghina Islam.

“Walaupun sakit dan panas hati, tetapi pejuang Islam mestilah sabar, termasuk oleh musuh yang menggunakan kekerasan kerana tujuan mereka adalah menyekat Islam menjadi kuat dan memerintah.

“Untuk mendapat kemenangan, mestilah bertakwa kepada Allah, tanpa melakukan maksiat agar mendapat pertolonganNya, serta bersatu dengan tidak berpecah-belah,” katanya.


WHO beri amaran gelombang COVID-19 meningkat cepat di Eropah

GENEVA, 20 Zulhijjah 1443H, Rabu – Pertubuhan Kesihatan Sedunia (WHO) di rantau Eropah – yang terdiri daripada 53 negara – memberi amaran bahawa kes COVID-19 meningkat lebih cepat, di tengah-tengah usaha menangani penularan wabak sehingga musim luruh dan musim sejuk.

Ketuanya, Hans Kluge berkata, situasi ini sama berlaku seperti musim panas lalu, namun gelombang berterusan kali ini didorong oleh sub-varian Omicron terutamanya BA.2 dan BA.5.

Katanya, rantau Eropah menyaksikan peningkatan tiga kali ganda kes baharu COVID-19 sejak enam minggu lalu, dengan hampir tiga juta kes baharu dilaporkan minggu lepas yang menyumbang hampir separuh daripada semua kes baharu di seluruh dunia.

Dengan peningkatan kes, Kluge berkata, pihaknya turut menyaksikan pertambahan dalam kemasukan ke hospital, yang dijangka terus meningkat pada musim luruh dan musim sejuk apabila sekolah dibuka semula.

Eropah masih menyaksikan hampir 3,000 kematian akibat COVID-19 setiap minggu, katanya.

Kluge turut mengeluarkan strategi musim luruh dan sejuk daripada WHO untuk COVID-19 serta virus pernafasan lain sebagai persediaan menghadapi gelombang jangkitan akan datang.

Strategi itu memerlukan negara untuk melancarkan semula usaha mitigasi dan bersedia untuk meningkatkan beban pada sistem penjagaan kesihatan mereka.

Ini termasuk meningkatkan pengambilan vaksin dalam populasi umum, memberikan dos penggalak kedua kepada orang yang mengalami gangguan imun serta mempromosikan pemakaian pelitup muka di dalam kawasan tertutup, pengangkutan awam dan tempat sesak. – Agensi


Jalan kaki rentas 11 negara, lelaki Iraq tunai impian ke Tanah Suci

MAKKAH, 30 Zulkaedah 1443H, Khamis – Seorang jemaah haji Iraq akhirnya tiba di Makkah selepas hampir 11 bulan berjalan kaki merentasi 11 negara untuk sampai ke Tanah Suci.

Meskipun dianggap mustahil, impian Adam Muhammad, 52, untuk menjejakkan kaki ke Makkah – walaupun memakan masa berbulan-bulan dengan hanya berjalan kaki – telah berjaya dicapai.

“(Menunaikan) haji adalah keinginan saya yang paling agung dan paling saya impikan,” katanya selepas sampai di Makkah, menunaikan umrah serta menghabiskan masa di sekitar Kaabah.

Adam yang menetap di Britain selama kira-kira 25 tahun, mempunyai impian untuk melakukan perjalanan ibadah ke Makkah bagi menunaikan haji.

“Sejak perintah berkurung dikuat kuasakan berikutan penularan COVID-19, saya menyibukkan diri dengan membaca dan memahami al-Quran.

“Dan selepas setahun setengah mempelajari kitab suci itu, suatu hari saya bangun dari tidur dengan gerak hati yang menyuruh saya berjalan kaki ke Makkah,” katanya.

Adam memulakan perjalanannya dari Britain pada 1 Ogos 2021 bersama troli tiga roda untuk membawa barangan peribadinya.

Dia berkata, persiapannya untuk menunaikan haji hanya mengambil masa dua bulan, dan sebuah pertubuhan British ada menghulurkan bantuan kepadanya.

Berkongsi kisah yang sukar itu, Adam berkata, dia tidak menghadapi sebarang halangan besar sepanjang perjalanan ke Makkah.

“Tiada kesukaran besar kecuali penahanan pihak berkuasa polis di beberapa negara untuk bertanyakan mengenai keberadaan saya tetapi mereka terkejut apabila mengetahui misi unik saya.

“Ramai orang membantu saya dalam perjalanan, tetapi saya tidak pernah meminta bantuan daripada sesiapa,” katanya sambil menegaskan bahawa tindakannya adalah kerana Allah dan bukan untuk mencipta sebarang rekod.

Pada masa sama, Adam turut berterima kasih kepada rakyat Arab Saudi yang bermurah hati sejak dia tiba di Tanah Suci, dan memaklumkan kini dalam fasa persediaan menunaikan ibadah haji minggu depan.- Agensi


PPMM mohon kebenaran mencelah saman terhadap kerajaan

BERDASARKAN laporan berita yang ditularkan baru-baru ini, Persatuan Peguam-Peguam Muslim Malaysia (PPMM) mendapati terdapat suatu saman pemula yang difailkan oleh seorang peguam Syed Iskandar Syed Jaafar terhadap Kerajaan Malaysia di Mahkamah Tinggi Kuala Lumpur yang antara lain memohon suatu penentuan:-

(a) sama ada Yang Di Pertuan Agong mempunyai budi bicara penuh tidak mengisytiharkan darurat walaupun setelah dinasihati oleh Perdana Menteri atau Jemaah Menteri Persekutuan; dan

(b) pindaan kepada Perkara 150 dengan menambah sub-perkara (8) dan (9) bercanggah dengan struktur asas Perlembagaan Persekutuan.

2. Guaman yang tersebut di atas memberi impak yang besar kepada kedudukan Yang Di Pertuan Agong di sisi Perlembagaan Persekutuan khususnya berkaitan keupayaan Yang Di Pertuan Agong untuk menolak nasihat Perdana Menteri berdasarkan Perkara 150 Perlembagaan Persekutuan dan sama ada tindakan Yang Di Pertuan Agong dalam kapasiti rasmi baginda boleh dicabar di mahkamah atau tidak.

3. Seperkara lagi yang tidak kurang pentingnya ialah keupayaan Parlimen membuat undang-undang mengeluarkan kuasa Mahkamah untuk meneliti keputusan kerajaan berkaitan dengan proklamasi darurat.

4. Hal ini akan menjelaskan lagi konsep pemisahan kuasa antara eksekutif, legislatif dan kehakiman yang mana uniknya di Malaysia, Yang Di Pertuan Agong juga berfungsi sebagai salah satu elemen tunjang bagi semak dan imbang di dalam konsep pemisahan kuasa di Malaysia. Yang Di Pertuan Agong pula telah mengambil inisiatif aktif berbincang isu yang melibatkan negara ini dengan baginda Raja-Raja Melayu yang lain.

5. Dalam hal yang demikian PPMM sebagai sebuah pertubuhan yang dianggotai oleh pengamal undang-undang merasa terpanggil untuk turut serta memberi pandangan dan hujahan dalam guaman ini. Dengan itu PPMM telah melantik Tetuan Amelda Fuad Abi & Aidil, Peguam Bela dan Peguam Cara, beralamat di No. 33-2, The Core, Jalan Teknologi 3/6B, Kota Damansara, 47810 Petaling Jaya, Selangor untuk memohon kebenaran mencelah di dalam guaman yang tersebut di atas.

6. Oleh kerana isu Perlembagaan ini yang secara langsung berkait dengan kedudukan Raja-Raja Melayu, PPMM yang memperjuangkan keluhuran Perlembagaan dan kedaulatan undang-undang berpendapat dan percaya PPMM mempunyai kepentingan atau locus untuk mencelah di dalam guaman ini khususnya dalam perkara-perkara yang berkaitan dengan Raja-Raja Melayu dan agama Islam.

7. Setelah permohonan difailkan, mahkamah akan mendengar permohonan tersebut dan akan membuat keputusan sama ada membenarkan atau tidak untuk PPMM mencelah dan seterusnya sama ada PPMM boleh berpartisipasi di dalam guaman tersebut.

Datuk Haji Zainul Rijal Abu Bakar
Presiden Persatuan Peguam-Peguam Muslim Malaysia


Barang cukup, jangan buat pembelian panik

HULU TERENGGANU, 27 Rabiulakhir 1442H, Ahad – Rakyat tidak perlu melakukan pembelian barangan secara panik, meskipun terdapat laporan yang mendakwa jumlah kes penularan COVID-19 di Malaysia dijangka menjadi lebih serius tahun hadapan.

Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, pihaknya memberi jaminan bahawa bekalan barangan keperluan sentiasa mencukupi, sepanjang negara menghadapi tempoh penularan COVID-19.

“Setiap hari pegawai KPDNHEP akan melaporkan kepada saya tentang keberadaan barangan dalam pasaran berserta dengan harga sekali. Jadi kita memang pantau barang apa yang berkurangan atau barang mana yang naik harga,” katanya selepas melawat Pusat Tanaman Fertigasi Kampung Pela di sini hari ini.

“Kita ada pengalaman semasa PKP (Perintah Kawalan Pergerakan) pada Mac, berlaku pembelian panik. Kemudian ketika pelaksanaan PKPB (Perintah Kawalan Pergerakan Bersyarat) dan PKPD (Perintah Kawalan Pergerakan Diperketatkan) dan nampaknya rakyat tidak panik.

“Lagipun tahun hadapan dijangka Malaysia akan memperoleh vaksin COVID-19, jadi kita harap perkara itu (kes COVID-19 di Malaysia akan menjadi lebih serius) tidak akan terjadi,” katanya.

Dilaporkan seorang pakar epidemiologi merangkap penasihat perubatan kerajaan China Zhong Nanshan sebagai berkata, jumlah kes penularan COVID-19 di Malaysia dijangka menjadi lebih serius pada tahun hadapan, dan dijangka negara ini bakal mencatat 187,997 kes pandemik berkenaan pada 25 Jan 2021.

Sementara itu, Rosol yang juga Ahli Parlimen Hulu Terengganu akan memohon peruntukan kira-kira RM30,000 bagi membaiki sistem paip di Pusat Tanaman Fertigasi Kampung Pela, yang menggunakan sumber air bukit.

Katanya pusat tanaman fertigasi berkelompok seluas lima hektar itu, mempunyai seramai 20 peserta yang menanam pelbagai tanaman termasuk timun dan cili. – Bernama


Wanita Gaza tukar sisa fabrik jadi barangan harian

RAMALLAH, 21 Zulkaedah 1444H, Sabtu – Sekumpulan wanita di Semenanjung Gaza yang terkepung memproses pelbagai sisa fabrik dan pakaian untuk menghasilkan barangan yang boleh digunakan semula sebagai sebahagian daripada projek kitar semula.

Sisa tekstil dan kulit diubah sebagai sebahagian daripada projek ‘Jarum dan Benang’.

Ketua projek, Inas El-Gul, seorang jurutera pertanian berkata, idea tersebut bermula di kawasan luar bandar, di mana jumlah sisa adalah sangat tinggi.

“Saya hairan mengapa sisa itu begitu banyak, jadi saya bertanya kepada kaum wanita mengapa mereka membuang semua ini dan mereka berkata kerana tidak tahu apa yang perlu dilakukan dengannya.

“Jadi, saya mengambil dan melatih mereka sehingga membuahkan hasil,” katanya.

Projek tersebut berdasarkan kitar semula sisa industri seperti pakaian terpakai, fabrik, kulit, kayu, tayar dan besi.

“Ia bermula pada 2020. Kerana saya melihat banyak pembaziran, saya menyahut cabaran itu. Mereka sedang menjalankan kajian mengenai sisa dan keupayaannya.

“Saya mendapati jumlah sisa terbesar adalah fabrik dan kulit daripada kilang,” tambahnya.

El-Gul percaya bahawa mereka boleh memanfaatkan alam sekitar dengan mengambil sisa dan mengalihkannya dari tapak pelupusan.

“Matlamat utama projek itu adalah untuk membersihkan alam sekitar. Matlamat kedua adalah untuk menyediakan rezeki kepada wanita yang memerlukan.

“Sekali gus mengajar mereka kraf buatan tangan supaya mereka boleh memasuki pasaran,” tambahnya.-Agensi


Thailand tarik balik perintah darurat di Bangkok

BANGKOK, 5 Rabiulawal 1442H, Khamis – Thailand hari ini menarik balik perintah darurat di Bangkok selepas lebih seminggu tunjuk perasaan antikerajaan berlaku setiap hari di kota raya itu dan bandar-bandar lain.

Pengumuman itu yang diterbitkan dalam Warta Diraja, menyatakan perintah darurat yang melarang perhimpunan awam membabitkan lima orang atau lebih, penerbitan berita dan perkhidmatan pesanan dalam talian yang boleh mempengaruhi keselamatan negara, ditarik balik.

Berikutan itu, perintah ‘Situasi Darurat yang Serius di Bangkok’ ditamatkan.

Pada 15 Oktober, Prayuth mengisytiharkan perintah darurat dalam usaha menamatkan tunjuk perasaan jalanan yang sudah berlarutan selama tiga bulan, diketuai kumpulan pelajar.

Penunjuk perasaan mengulangi tuntutan yang mahukan pembaharuan politik, termasuk perdana menteri meletakkan jawatan, pembubaran Parlimen, pindaan Perlembagaan dan reformasi monarki.

Kabinet pada Selasa meluluskan untuk mengadakan sesi parlimen khas bagi membincangkan isu tunjuk perasaan antikerajaan yang sedang berlangsung itu.

Semalam, Prayuth mengatakan “bersedia” menarik balik perintah darurat di Bangkok dan melakukannya dengan “segera jika tiada lagi insiden ganas”. – Bernama


Kerajaan mahu segera laksana subsidi petrol bersasar, tapi sangat rumit: Anwar

KUALA LUMPUR, 26 Zulkaedah 1444H, Khamis – Perdana Menteri, Datuk Seri Anwar Ibrahim hari ini berkata, kerajaan seboleh-bolehnya mahu mekanisme subsidi bersasar dilaksanakan sesegera yang mungkin.

Bagaimanapun, beliau berkata, kerajaan sedar penetapan mekanisme berkenaan, termasuk bagi diesel dan RON95 tidak mudah dan agak kompleks.

Sehubungan itu, beliau berkata, pihaknya sedang mempertimbangkan beberapa kertas kerja dan cadangan berhubung mekanisme berkenaan, bagi memastikan ia dapat dilaksanakan secara lebih efektif dan segera.

“Kami sedang berusaha ke arah itu, sebenarnya ada satu pasukan sedang mengusahakannya sekarang ini, dan terdapat beberapa cadangan tetapi kami tidak beberapa yakin dari segi keberkesanan pelaksanaannya.

“… tidak seperti bekalan elektrik kita tahu rumah itu, kilang,… tetapi diesel suatu yang berbeza,” katanya kepada pemberita selepas mengadakan sesi Temu Mesra di Pusat Penjaja Madani di Jalan Tuanku Abdul Rahman di sini hari ini.

Anwar berkata, pelaksanaan subsidi bersasar adalah bagi memastikan hanya golongan yang selayaknya, dapat menikmati kemudahan tersebut.

Sebelum ini, Perdana Menteri berkata, adalah tidak munasabah untuk kerajaan meneruskan subsidi seperti kos mengerjakan haji dan elektrik, kepada golongan T20.

“Ia memandangkan sekurang-kurangnya 40 peratus daripada subsidi yang disalurkan kerajaan kepada orang miskin sebelum ini, turut dinikmati oleh golongan terbabit,” kata Anwar.

Timbalan Menteri Kewangan, Datuk Ahmad Maslan pada Mei berkata, penetapan mekanisme bagi pemberian subsidi bersasar, sudah 75 peratus selesai dan hasil perbincangan berhubung mekanisme itu yang membabitkan pelbagai jawatankuasa, akan dibentangkan di Kabinet, sebelum sebarang keputusan lanjut dimuktamadkan. – Bernama


Kerajaan kaji kenakan tindakan ke atas golongan antivaksin

KUALA LUMPUR, 23 Syawal 1442H, Jumaat – Kerajaan sedang mengkaji untuk mengenakan tindakan undang-undang ke atas golongan antivaksin di negara ini jika golongan itu didapati menghasut orang ramai daripada menyokong Program Imunisasi COVID-19 Kebangsaan, kata Tan Sri Muhyiddin Yassin.

Perdana Menteri berkata kerajaan juga telah meminta Jawatankuasa Khas Jaminan Akses Bekalan Vaksin COVID-19 (JKJAV) mengkaji pelaksanaan program imunisasi secara wajib jika jumlah pendaftaran gagal mencapai sasaran imuniti kelompok.

“Kalau ikut perancangan kita, saya harap kita dapat percepat vaksinasi, yang penting jangan ada orang berkata jangan vaksin.

“Kita tidak mahu separuh daripada orang kita sudah dapat suntikan manakala sebahagian lagi tidak dapat, kerana ini akan membawa kesan,” katanya kepada Bernama.

Beliau berkata demikian selepas melawat Pusat Pemberian Vaksin (PPV) Pusat Pameran dan Dagangan Antarabangsa Malaysia (MITEC) yang turut disertai Menteri Penyelaras Program Imunisasi COVID-19 Kebangsaan Khairy Jamaluddin serta Menteri Kesihatan Datuk Seri Dr Adham Baba.

Menurutnya, setakat ini hampir 13 juta orang telah mendaftar dan angka itu hanya 50 peratus daripada jumlah keseluruhan yang sepatutnya berdaftar untuk Program Imunisasi COVID-19 Kebangsaan.

Sementara itu, Muhyiddin berkata kerajaan akan mempercepat program imunisasi COVID-19 dalam misinya mencapai imuniti kelompok lebih awal daripada yang disasarkan, antaranya dengan menambah bilangan PPV, baik di bandar ataupun luar bandar.

“Kita juga minta supaya klinik-klinik swasta untuk bersedia bagi membantu kerajaan. Ada 8,000 klinik swasta di seluruh negara. Jadi, jika semua masuk dalam jadual kita, lebih banyak (orang) yang kita akan dapat (berikan vaksin),” katanya.

Selain itu, beliau berkata setakat ini tidak timbul isu ketiadaan stok vaksin di dalam negara memandangkan lebih 100 peratus daripada jumlah yang dirancang pada tahun lepas telah tiba di negara ini, dan jumlah itu dijangka terus bertambah dalam proses mempercepat pemvaksinan penduduk.

Terdahulu, Perdana Menteri dibawa meninjau operasi di PPV MITEC yang mula beroperasi pada 31 Mei lepas dan akan memulakan operasi pada skala besar dengan kapasiti hingga 8,000 penerima vaksin sehari bermula 7 Jun ini. – Bernama


‘Berang’ serangan roket, Israel tutup sempadan ke Gaza

GAZA, 21 Ramadan 1443H, Sabtu – Negara pengganas Israel akan menutup sempadan ke Semenanjung Gaza mulai esok, kononnya sebagai tindak balas terhadap roket yang ditembak semalaman dari kawasan yang dikepung.

Roket itu – yang tidak menyebabkan kecederaan – dilancarkan selepas beberapa hari keganasan di sekitar Baitulmaqdis Timur yang diduduki.

Ia selepas beberapa siri pencerobohan Israel ke dalam Masjid al-Aqsa yang bermula awal Ramadan.

“Susulan roket yang dilepaskan ke arah wilayah Israel dari Semenanjung Gaza malam tadi, telah diputuskan bahawa lintasan ke Israel untuk pedagang dan pekerja Gaza melalui Sempadan Erez tidak akan dibenarkan pada Ahad ini.

“Pembukaan semula sempadan akan diputuskan mengikut penilaian situasi keselamatan,” kata COGAT, unit ketenteraan yang menyelaraskan urusan awam rakyat Palestin, dalam satu kenyataan pada Sabtu.

Kenyatan itu seolah-olah memberi bayangan bahawa serangan roket selanjutnya akan memanjangkan tempoh penalti.

Serangan terbaru ke atas al-Aqsa pada Jumaat adalah yang ketujuh dalam lapan hari yang dilakukan oleh tentera Israel di dalam masjid.

Lebih 170 rakyat Palestin cedera dalam serangan berterusan bahkan lebih 450 yang lain ditahan.

Rakyat Palestin berang dengan penempatan polis Israel secara besar-besaran dan lawatan berulang kali oleh peneroka haram Israel untuk berdoa di tapak suci itu. – Agensi


Munafik di sebalik sikap bermuka-muka

1. AL-IMAM al-Bukhari merekodkan perbualan beberapa orang lelaki yang bertanya kepada Saidina Abdullah bin Umar tentang sikap mereka yang bersikap bermuka-muka.

2. Di hadapan orang mereka memuji, dibelakang orang, mereka mengutuk dan mengkeji. Lalu Abdullah bin Umar menjelaskan bahawa sifat sebegini dianggap sebagai sebahagian daripada sifat munafik di zaman Rasulullah.

3. Dalam riwayat riwayat yang lain pula Rasulullah menjelaskan:

إِنَّ شَرَّ النَّاسِ ذُو الوَجْهَيْنِ، الَّذِي يَأْتِي هَؤُلاَءِ بِوَجْهٍ، وَهَؤُلاَءِ بِوَجْهٍ»

Sejahat-jahat manusia adalah mereka yang memiliki dua wajah. Dia datang kepada orang lain dengan wajah yang lain, dan dia pergi kepada orang lain dengan wajah yang lain pula. (Sahih al-Bukhari).

Semoga Allah membimbing kita.

Dr Ahmad Sanusi Azmi


Dasar politik Hamas berjaya buka mata dunia

DUNIA hari ini dikejutkan dengan kemenangan yang hakiki dalam pertembungan kuasa kecil ketenteraan kerajaan Hamas di bumi Gaza berjaya menundukkan kerakusan kuasa besar dunia Israel dan Amerika Syarikat.

Walaupun peperangan bukanlah pada situasi sebenar di medan peperangan, tetapi dengan kekangan dan keterbatasan yang dimiliki oleh pejuang Al-Qassam sayap ketenteraan Hamas, berjaya menukarkan segala keterbatasan itu sebagai kekuatan mereka.

Ini adalah suatu keajaiban kuasa Allah SWT memuliakan sesiapa yang dia kehendaki dan Dia-lah jua yang menghina sesiapa yang Dia kehendaki.

Dia yang memenangkan siapa yng Dia kehendaki dan Dia-lah jua yang mengalahkan sesiapa yang Dia kehendaki.

Pertolongan dan kemenangan Allah itu pasti, tinggal di atas tangan siapakah kejayaan itu tercapai.

Di sinilah letaknya peranan sebuah parti politik terbaik dunia, Hamas. Dengan dasar dan perjuangan yang jelas mengangkat perjuangan membebaskan tanah berdaulat Palestin, menjaga kesucian Masjid Al-Aqsa dan memupuk kesatuan Islam, akhirnya berjaya membentuk suatu dasar perjuangan yang sangat menakjubkan.

Biarpun perjuangan mereka pada awalnya dipandang asing dan sepi atas faktor kesengsaraan bertahan di bumi Gaza, mereka terpaksa berdepan kekejaman Israel, disekat dari segala bentuk pertolongan, dihantui krisis kemanusiaan, kebuluran.

Namun, masyarakat terbaik di bumi Gaza boleh bangkit di celahan runtuhnya sebuah harapan, mereka bina semangat juang, dasar pendidikan menjadi agenda utama, menyusun segala kekuatan yang ada, menjadi masyarakat beragenda sehingga berjaya mengangkat agenda perjuangan yang asing menjadi impian seluruh masyarakat Palestin.

Mereka yang dahulu menghina dan mengejek Impian Hamas mula tunduk dan malu, mereka kini akur pada teras dan dasar perjuangan politik Hamas yang membanggakan.

Inilah yang dikatakan perjuangan fundamentalis, membawa idea asal Islam, yang terkandung dalam Al-Quran dan lipatan sejarah perjuangan Rasulullah SAW dan generasi terdahulu dalam membina sebuah kedaulatan yang membawa kepada terciptanya sebuah peradaban Islam yang gemilang.

Perjuangan yang panjang, namun hasilnya jelas, hasilnya pasti tinggal lagi umat perlu bersabar, dididik dengan yakin, iman dan jati diri diperkukuhkan maka apa sahaja ujian, halangan dan cabaran siap sedia diharungi walau perlu berfana demi sebuah kemenangan, mereka tetap berusaha dan berjuang sehingga mereka perlu syahid atau mengecapi manisnya sebuah kemenangan.

Bangkit Berjuang Bersama Parti BERJASA

Ustaz Fahmi Bazlan Bin Muda
Ketua Pemuda BERJASA Pusat
YDP BERJASA Bahagian Shah Alam


Kemelut politik di Perak uji setiakawan PN, UMNO

IPOH, 19 Rabiulakhir 1442H, Sabtu – Kemelut politik di Perak pada ketika ini wajar dijadikan peluang buat Perikatan Nasional (PN) khususnya bagi menamakan calon yang paling berwibawa untuk memimpin negeri itu.

Pengerusi Jawatankuasa Barisan Jemaah Islamiah Se-Malaysia (BERJASA) Perak, Ustaz Shaharuzzaman Bistamam berkata, ini juga sangat menguji semangat setiakawan dan perpaduan di kalangan PN dan UMNO.

“Krisis kepercayaan terhadap kewibawaan Datuk Seri Ahmad Faizal Azumu sebagai MB Perak telah berlaku sejak zaman pemerintahan PH lagi. Isu ini juga berterusan selepas PN mengambil teraju pemerintahan negeri.

“Justeru, UMNO, PAS dan Bersatu khususnya perlu bertindak dengan bijak supaya kerjasama antara mereka dapat dilangsungkan,” katanya dalam satu kenyataan, hari ini.

Beliau memberi amaran sikap mana-mana parti politik dalam gabungan itu yang mengenepikan kepentingan dan persetujuan bersama adalah sangat bahaya serta boleh mengundang kepada perpecahan dan persengketaan sesama mereka.

“Kepada ahli dan parti politik pembangkang diingatkan supaya tidak mengambil kesempatan dari suasana yang ada untuk lebih mengeruhkan lagi keadaan,” katanya.

Dalam kemelut ini, Shaharuzzaman berkata, kebijaksanaan dan ketulusan pihak istana khususnya Seri Paduka Baginda Sultan Perak, Sultan Nazrin Muizzuddin Shah amat dihargai dan disanjung tinggi.

“BERJASA amat yakin dengan kebijaksanaan dan buah fikiran baginda sultan dapat meleraikan kekusutan yang berlaku dan menjamin kesejahteraan watan tercinta,” katanya

Dalam pada itu, beliau berkata, rakyat negeri Perak khususnya sedang memerhati dan menunggu dengan penuh debaran apakah kesudahan kemelut kali ini.

“Mereka mengharapkan agar kepimpinan yang berwibawa segera dibentuk yang membawa aspirasi Melayu dan Islam serta memastikan keharmonian watan yang berbilang bangsa dan agama.

“Semoga Allah permudahkan segala urusan kita,” katanya.

Ahmad Faizal yang gagal mendapat kepercayaan majoriti daripada ahli Dewan Undangan Negeri (DUN) Perak, semalam akan menghadap Sultan Perak bagi proses pelantikan Menteri Besar baharu.

Ahmad Faizal berkata, beliau akan memohon menghadap Sultan Nazrin kepada pihak Istana dan menunggu perkenan baginda bagi mempersembahkan keputusan usul undi percaya terhadap beliau dalam sidang DUN Perak hari ini.

Katanya, beliau bersedia melepaskan jawatannya dalam pentadbiran negeri itu sekiranya ada lantikan baharu dalam kalangan ahli Dewan yang diperkenankan Sultan Perak.

Beliau menegaskan, ketika ini beliau masih berfungsi sebagai Menteri Besar seperti biasa sehingga seorang ADUN dapat membuktikan mempunyai mandat majoriti dewan.


Siasat latar belakang anggota SUHAKAM

BANGI, 8 Jamadilawal 1443H, Isnin – Sudah sampai masanya mereka yang dilantik menganggotai Suruhanjaya Hak Asasi Manusia (SUHAKAM) dikaji dan disiasat latar belakangnya.

Mengesyorkan perkara itu, pemerhati politik, Prof Dr Mohd Ridhuan Tee Abdullah berkata, anggota suruhanjaya itu perlu terdiri daripada mereka yang berpegang teguh kepada prinsip Rukun Negara dan Perlembagaan Persekutuan, agar mempunyai jati diri.

“Jangan sama sekali lantik mereka yang mengingkari Rukun Negara, ingkar kepada perintah tuhan mereka sendiri dan tidak ada jati diri.

“Paling menyedihkan, ada wakil agamawan di situ, tidak kedengaran suaranya. Bersuaralah. Jika suara kamu tidak didengari di sana, kamu ada media sosial untuk bersuara. Itu juga hak asasi,” katanya dalam artikel yang disiarkan di Ismaweb.net, hari ini.

Prof Mohd Ridhuan Tee berkata, lantikan anggota daripada kalangan bukan Islam juga tidak menjadi masalah untuk berkhidmat dalam suruhanjaya itu.

Pun begitu, katanya, mereka perlu kuat berpegang kepada ajaran agama masing-masing dan Perlembagaan negara.

“Bukannya dalam kalangan mereka yang liberal, sekular dan menyimpang daripada memahami hak asasi manusia yang sebenar,” katanya.

Beliau berkata, ini kerana sepanjang kewujudannya terdapat beberapa ahli suruhanjaya berkenaan dilihat agak kerap memperjuangkan perkara-perkara yang bertentangan dengan Seksyen 4(4) Akta SUHAKAM itu sendiri.

“Persoalannya, bagaimana orang sebegini boleh menganggotai SUHAKAM? Siapakah yang mencadangkan mereka ini dilantik? Adakah kita sudah tandus pegawai kerajaan atau profesional berjati diri yang boleh dilantik menganggotai SUHAKAM.

“Penubuhan SUHAKAM merupakan satu perkara yang baik. Begitu juga dengan akta penubuhannya. Tetapi kerana nila setitik rosak susu sebelanga.

“Atas keceluparan mulut ahli-ahli yang mengeluarkan kenyataan bertentangan dengan perlembagaan dan akta mereka sendiri,” katanya.

Antara topik kontoversi membabitkan kenyataan SUHAKAM termasuk isu Lesbian, Gay, Biseksual, Transgender (LGBT), isu pelacuran, gender ketiga, undang-undang murtad yang disifatkan sebagai satu diskriminasi dan banyak lagi kontroversi menggugat ketenteraman awam.

Selain itu juga, katanya, perkara berkaitan dengan hak asasi wanita muslim yang didiskriminasi, penindasan hak golongan rider serta vendor P-Hailing, tidak pula kedengaran suara SUHAKAM.

“Justeru, sudah tiba masanya kerajaan yang mempunyai kuasa melantik ahli-ahli suruhanjaya ini menimbang semula pelantikan keanggotaan SUHAKAM pada masa akan datang.

“Gantikan dengan mereka yang ada jiwa Rukun Negara, berpaksikan kepada Perlembagaan Persekutuan dan Akta SUHAKAM itu sendiri,” katanya.


Taliban rayu iktiraf pentadbiran Afghanistan

KABUL, 16 Jamadilakhir 1443H, Rabu – Pemangku Perdana Menteri sementara Taliban, Mullah Mohammad Hassan Akhund menggesa antarabangsa mengiktiraf pentadbiran yang dipimpin sejak September, tahun lalu.

Kuasa asing sebelum ini dilihat agak keberatan mengiktiraf Taliban selepas mengambil alih pentadbiran pada Ogos tahun lalu, selain negara Barat membekukan dana, aset perbankan dan memotong pembiayaan pembangunan yang menjadi tulang belakang ekonomi Afghanistan.

“Saya menggesa semua kerajaan terutama negara Islam memberi pengiktrafan kepada kami,” katanya dalam penampilan sulung yang disiar secara langsung sejak mentadbir.

Mullah dan Timbalannya Abdul Salam Hanafi bersama pegawai tertinggi membuat rayuan supaya sekatan ke atas negara itu ditarik balik sambil menyalahkan krisis ekonomi berterusan berpunca daripada pembekuan aset.

Beliau berkata demikian dalam sidang media yang turut dihadiri Utusan Khas Pertubuhan Bangsa-Bangsa Bersatu (PBB) ke Afghanistan, Deborah Lyons.

Mullah menyifatkan bantuan jangka pendek bukan satu penyelesaian, sebaliknya memberi peluang kepada pentadbiran Taliban untuk berkuasa di negara tersebut,” katanya.

Sementara Lyons pula berkata, pihaknya kini sedang berusaha untuk menarik balik sekatan terhadap Afghanistan yang dianggap masalah serius bukan sahaja kepada rakyatnya.

Lebih parah apabila pentadbiran Taliban didakwa mencetuskan krisis ekonomi yang dahsyat bagi negara-negara lain di rantau itu. – Agensi


Tindakan tegas atasi masalah pendatang tanpa izin Sabah

KOTA KINABALU, 25 Rejab 1442H, Selasa – Kementerian Dalam Negeri (KDN) dan Kerajaan Negeri Sabah memutuskan untuk mengambil tindakan tegas tanpa kompromi bagi mengatasi masalah pendatang tanpa izin di negeri ini.

Menteri Dalam Negeri Datuk Seri Hamzah Zainudin berkata, tindakan itu termasuk mengusir keluar pendatang haram yang mana lebih 600,000 pendatang tanpa izin dari Filipina dan Indonesia telah diusir keluar dari Sabah sejak 1990 hingga bulan ini.

Beliau berkata, kerajaan negeri juga telah menegaskan bahawa semua warga asing yang berhasrat untuk berada di negeri itu perlu melalui proses imigresen dan mematuhi lunas perundangan yang ditetapkan.

“Dokumen perjalanan warga asing yang sah adalah amat penting pada ketika ini bagi menjayakan inisiatif kerajaan mengekang pandemik COVID-19 melalui pemberian suntikan vaksinasi kepada semua pihak termasuk warga asing yang terlibat dalam sektor ekonomi di negara ini,” katanya dalam satu kenyataan di sini hari ini.

Terdahulu, Hamzah bersama delegasi KDN mengadakan kunjungan hormat ke atas Ketua Menteri Sabah Datuk Hajiji Noor di pejabatnya di sini hari ini.

Mengulas mengenai pertemuannya dengan Hajiji, Hamzah berkata, antara perkara yang dibincangkan termasuk isu-isu keselamatan terutamanya masalah pendatang tanpa izin di Sabah.

Sementara itu, beliau berkata, kerajaan negeri telah meluluskan peruntukan sebanyak RM500,000 bagi memantapkan pengoperasian pasukan keselamatan di Kawasan Zon Keselamatan Pantai Timur Sabah (Esszone).

Justeru, KDN melalui semua agensi dibawahnya akan terus memperkasakan aset-aset keselamatan negara serta dasar-dasar kerajaan dari semasa ke semasa bagi memastikan keamanan dan keselamatan Sabah terjamin. -Bernama


Ordinan Darurat: Inilah sebab UMNO kata PN kerajaan gagal

BANGI, 19 Zulhijjah 1442H, Khamis – Datuk Seri Dr Ahmad Zahid Hamidi mendakwa terdapat sesuatu yang cuba diselindungkan kerajaan Perikatan Nasional (PN) apabila mengelak Ordinan Darurat dirungkaikan di Dewan Rakyat.

Presiden UMNO itu berkata, demikian antara sebab parti berkenaan mengatakan kerajaan PN sebagai gagal.

Beliau berkata, bukan hanya gagal menjaga rakyat dan negara daripada kesan buruk pandemik, malah PN juga tidak menjunjung kedaulatan undang-undang serta institusi raja-raja.

“Kita tidak pasti mengapa kerajaan PN sanggup melanggar keluhuran Perlembagaan dan kedaulatan undang-undang ke tahap itu.

“Maka sudah terang lagi bersuluh wujud elemen seperti ‘kaduk naik junjung’ oleh mereka yang sedang menjalankan kuasa eksekutif Persekutuan ketika ini.

“Kesimpulannya, kerajaan PN dilihat telah melakukan penderhakaan yang cukup besar ke atas rakyat, Yang di-Pertuan Agong dan institusi diraja,” katanya dalam kenyataan, hari ini.

Atas sebab itu juga, Zahid mendakwa UMNO sebelum memutuskan menarik balik sokongan kepada ketua kerajaan PN – Tan Sri Muhyiddin Yassin – dan menuntut Perdana Menteri digantikan oleh individu lain yang lebih berkemampuan.

Terdahulu, Agong menzahirkan rasa amat dukacita kerana apa yang telah diperkenan dan dititahkan kepada Menteri di Jabatan Perdana Menteri (Parlimen dan Undang-Undang) dan Peguam Negara, ketika majlis menghadap secara maya 24 Julai lalu bahawa cadangan pembatalan semua Ordinan Darurat dibentang dan dibahaskan di Parlimen bagi tujuan dirungkaikan, tidak dilaksanakan.

Datuk Pengelola Bijaya Diraja, Datuk Indera Ahmad Fadil Shamsuddin berkata, Seri Paduka Baginda turut menegaskan bahawa kenyataan Yang Berhormat Menteri di Parlimen pada 26 Julai adalah tidak tepat dan telah mengelirukan Ahli-Ahli Dewan Rakyat.

“Seri Paduka Baginda turut menegaskan bahawa permohonan pembatalan semua Ordinan Darurat berkuat kuasa pada 21 Julai telah dilakukan secara tergesa-gesa tanpa pembentangan di Parlimen dan kenyataan yang bercanggah serta mengelirukan di Parlimen.

“… dan kenyataan yang bercanggah serta mengelirukan di Parlimen bukan sahaja gagal menghormati prinsip kedaulatan undang-undang yang terkandung dalam Rukun Negara malah telah membelakangi fungsi dan kuasa Seri Paduka Baginda selaku ketua utama negara seperti yang termaktub di dalam Perlembagaan Persekutuan,” katanya.


Rasa alergik, komen rasis hina Jawi lukakan hati orang Melayu

BANGI, 25 Zulkaedah 1441H, Jumaat – Kerajaan mesti tegas mempertahankan keputusan Kabinet berhubung pelaksanaan Hari Jawi, meskipun terdapat suara-suara sumbang yang mempertikaikannya.

Ahli Majlis Tertinggi UMNO, Datuk Dr Mohd Puad Zarkashi berkata, dasar ini jelas iaitu untuk memperkasa dan memartabatkan tulisan Jawi sebagai sebahagian daripada tamadun orang Melayu.

Justeru, tegasnya, adalah tidak wajar orang bukan Melayu berasa takut atau bimbang dengan pelaksanaannya kerana ia bukanlah suatu usaha untuk menghapuskan tulisan kaum lain.

“Kenapa segelintir bukan Melayu begitu alergik dengan tulisan Jawi? Jawi dikaitkan dengan agama. Belajar Jawi umpama suruh orang lain masuk Islam.

“Sedangkan Jawi adalah tamadun orang Melayu. Ia adalah tulisan bahasa Melayu selama hampir seribu tahun sebelum tulisan Rumi diterima sebagai tulisan rasmi bahasa kebangsaan.

“Sebab itu orang Melayu bangga, mereka satu satunya bangsa yang memiliki dua tulisan iaitu Rumi dan Jawi,” katanya dalam satu kenyataan, hari ini.

Mengulas lanjut, beliau berkata, amat memedihkan hati orang Melayu apabila tulisan Jawi dihina.

“Ada yang mengatakan kita akan kembali ke zaman naik unta. Ada menuduh kita mahu meng-Arabkan Malaysia. Ada yang biadap mencadangkan supaya ‘Hari Jumaat sebagai Hari Makan Babi’.

“Seorang netizen menyindir iaitu pada hari Jumaat dia akan makan babi, minum arak sambil menulis Jawi. Begitu rasis sekali komen mereka.

“Sepatutnya budaya dan tamadun Melayu ini dihormati. Sebagaimana orang Melayu menghormati budaya dan tulisan kaum lain,” katanya.

Pada masa sama, Mohd Puad turut mengucapkan tahniah kepada Polis Diraja Malaysia (PDRM) kerana berjaya menahan dua individu yang memperlekehkan Hari Jawi.

Kelmarin, Timbalan Pengarah (Siasatan dan Perundangan) Jabatan Siasatan Jenayah Bukit Aman, Deputi Komisioner Mior Faridalathrash Wahid berkata, tangkapan itu dilakukan di dua lokasi berbeza.

Kedua-dua lelaki berusia 25 dan 35 tahun itu ditahan di Tanjung Rambutan, Perak dan Butterworth, Pulau Pinang.

Katanya, mereka akan ditahan untuk siasatan lanjut mengikut Seksyen 505 (c) Kanun Keseksaan dan Seksyen 233 Akta Komunikasi 1998.


Air pasang besar di empat negeri mulai hari ini hingga Rabu

KUALA LUMPUR, 28 Jamadilawal 1443H, Ahad – Penduduk di pesisir pantai khususnya di negeri pantai barat Semenanjung dinasihatkan supaya lebih berwaspada, berikutan fenomena air pasang besar yang dijangka berlaku selama empat hari bermula hari ini sehingga Rabu.

Menurut kenyataan dikeluarkan Bahagian Pengurusan Zon Pantai, Jabatan Pengairan dan Saliran (JPS), antara kawasan yang berisiko tinggi adalah Kuala Muda di Kedah, Bagan Datuk (Perak), Klang, Kuala Langat, Sabak Bernam dan Kuala Selangor di Selangor, serta Batu Pahat dan Pontian di Johor.

“Walaupun fenomena air pasang besar kali ini berskala lebih kecil berbanding November lepas, keadaan akan menjadi lebih buruk sekiranya disertai angin kencang, ombak besar dan hujan lebat yang berlaku serentak.

“Keadaan tersebut akan menyebabkan berlakunya banjir kilat, limpahan air laut dan banjir pantai,” demikian menurut kenyataan tersebut, hari ini.

Justeru, orang ramai diminta untuk sentiasa memantau keadaan cuaca dan sekiranya hujan lebat serta air laut pasang berlaku serentak, mereka perlu bersedia untuk berpindah ke tempat selamat dan mematuhi arahan pihak berkuasa yang ditetapkan. – Bernama


190 kanak-kanak maut, 1,700 cedera dalam konflik Sudan: UNICEF

NEW YORK, 14 Syawal 1444H, Jumaat – Pertempuran di Sudan membunuh 190 kanak-kanak dan menyebabkan 1,700 lagi cedera, menurut agensi kanak-kanak PBB, UNICEF.

Negara Afrika yang dilanda konflik itu diselubungi keganasan selama berminggu-minggu berikutan pertempuran antara tentera dan pasukan separa tentera Rapid Support Forces (RSF).

”Keadaan di Sudan hampir-hampir ke arah malapetaka, dan kanak-kanak semakin terperangkap dalam pertempuran,” Agensi Anadolu memetik UNICEF dalam satu kenyataan.

”Kanak-kanak hidup di tengah-tengah keganasan menakutkan selama hampir tiga minggu, dan banyak keluarga kini berpindah ke tempat selamat di Sudan dan negara jiran.

“Kakitangan kemanusiaan juga diserang, manakala kemudahan kemanusiaan, kenderaan dan bekalan termasuk kepada UNICEF sama ada dirampas atau dimusnahkan,” katanya.

UNICEF berkata, serangan itu menjejaskan keupayaan agensi untuk sampai kepada kanak-kanak di negara dengan perkhidmatan kesihatan, pemakanan, air dan sanitasi yang serba kekurangan.

Agensi itu juga menyeru pihak bertelagah di Sudan agar mematuhi undang-undang antarabangsa dengan memastikan bahawa petugas kemanusiaan boleh beroperasi dengan selamat di lapangan untuk membantu orang awam yang memerlukan, menurut laporan itu.

Pertempuran baru-baru ini mengakibatkan sekurang-kurangnya 550 orang terbunuh manakala lebih 5,000 cedera. Ia juga memaksa lebih 100,000 penduduk melarikan diri ke negara jiran. – Bernama


Tiada keperluan ketatkan SOP rentas negeri

KUALA LUMPUR, 27 Rabiulawal 1442H, Jumaat – Prosedur operasi standard (SOP) pergerakan merentas negeri yang hanya membenarkan perjalanan bagi urusan bekerja dan hal-hal kecemasan, dilihat sudah memadai ketika ini.

Justeru, Menteri Kanan (Kluster Keselamatan) Datuk Seri Ismail Sabri Yaakob berkata, belum ada keperluan untuk mengetatkan SOP pergerakan rentas negeri yang berkuat kuasa sepanjang Perintah Kawalan Pergerakan Bersyarat (PKPB).

Jelasnya, kebenaran rentas negeri hanya untuk mereka yang terpaksa hadir ke pejabat dan bagi mengurangkan pergerakan serta interaksi dalam kalangan masyarakat, selain arahan bekerja dari rumah telahpun berkuat kuasa mulai 22 Oktober lepas.

“Sektor awam kita dah kurangkan jumlah kehadiran petugas di pejabat, namun untuk sektor ekonomi dan industri, kita benarkan petugas rentas negeri untuk bekerja termasuk bahagian penghantaran produk mereka.

“Selagi masih berkuat kuasa kebenaran rentas negeri untuk urusan bekerja, selagi itu kita tidak boleh ketatkan SOP rentas negeri,” katanya pada sidang media mengenai perlaksanaan PKP Pemulihan di Wisma Pertahanan, di sini hari ini.

Menteri Pertahanan itu sekali lagi mengingatkan semua rakyat yang merentas negeri untuk bekerja, supaya membawa surat kebenaran bekerja oleh majikan atau pas pekerja bersama mereka seperti yang diwajibkan.

Semalam, Kementerian Kesihatan Malaysia (KKM) menyuarakan kebimbangan mengenai pergerakan keluar masuk 6 juta rakyat di Lembah Klang dan Negeri Sembilan yang boleh menyumbang kepada kenaikan kes dan penularan COVID-19.

Sementara itu, Ismail Sabri mengulangi pendirian kerajaan mengenai keputusan untuk tidak membenarkan pasukan bola sepak Johor Darul Takzim (JDT) untuk beraksi di Piala AFC di Doha, Qatar.

Jelasnya, pasukan JDT telah dimaklumkan mengenai perkara itu dan bersetuju untuk tidak menghantar pasukan mereka bagi menjaga keselamatan dan nyawa pemain serta pegawai sukan.

“Kalau seorang kena (positif COVID-19) tidak kira pemain ataupun bahagian teknikal, seluruh pasukan akan dikuarantin dan lebih menyusahkan JDT, jadi mereka faham dan tiada masalah untuk tidak menghantar.

“Ramai kata kenapa dibatalkan, sedangkan tidak ada kes kluster bola sepak. Sebenarnya di Tawau, seorang pengadil pertandingan bola sepak positif (COVID-19), seluruh pasukan kena (dijangkit) dan team itu pula membawa jangkitan kepada orang lain, jadi perkara ini dah berlaku,” katanya. – Bernama


Taliban buka sesi sekolah kepada pelajar perempuan mulai minggu depan

KABUL, 15 Syaaban 1443H, Jumaat – Taliban akan membenarkan pelajar perempuan sekolah menengah menjalani sesi persekolahan mulai minggu depan.

Jurucakap Kementerian Pendidikan, Aziz Ahmad Rayan berkata, semua sekolah akan dibuka kepada semua pelajar lelaki dan perempuan.

Bagaimanapun, beliau menjelaskan Kementerian Pendidikan menyediakan beberapa syarat dan garis panduan kepada sesi persekolahan pelajar perempuan termasuk mengasingkan mereka daripada pelajar lelaki.

Selain itu, hanya guru wanita dibenarkan untuk mengajar pelajar perempuan.

Namun, bagi kes di kawasan pedalaman yang berdepan masalah kekurangan guru perempuan, guru lelaki yang lebih berusia akan bertanggungjawab dan mengajar pelajar perempuan.

Selama berbulan-bulan isu persekolahan pelajar perempuan berada dalam ketidaktahuan sama ada pemerintah baharu negara itu akan membenarkan wanita mendapat pendidikan.

Kali terakhir Taliban mengendalikan Afghanistan, dari 1996 hingga 2001, wanita dilarang menghadiri sekolah dan kebanyakan pekerjaan.

Bagaimanapun, Kementerian Pendidikan kini berkata, tiada sekolah di Afghanistan akan ditutup tahun ini.

“Tiada sekolah akan ditutup tahun ini, sekiranya ada sekolah ditutup ia menjadi tanggungjawab Kementerian Pendidikan untuk membuka semula,” katanya.

Membenarkan pelajar peremuan ke sekolah dan ke kolej merupakan satu daripada tuntutan antarabangsa kepada pentadbiran Taliban selepas mengambil alih pentadbiran Afghanistan Ogos tahun lalu.

Bagaimanapun, sehingga kini, tiada negara mengiktiraf pentadbiran Taliban sebagai kerajaan sah berikutan kebimbangan terhadap layanan kepada wanita dan dakwaan pencabulan hak asasi manusia.

Taliban berikrar untuk menjalankan siasatan berhubung dakwaan penderaan dan berjanji tidak akan membalas dendam terhadap musuh mereka sebeulum ini.

Sementara seorang pelajar, Farzana, 17, melahirkan rasa teruja untuk kembali bersekolah dan telah membuat persediaan dengan menyediakan kelengkapan sekolah.

Malah, Farzana mengakui dia tidak sabar ke sekolah untuk menimba ilmu secara fizikal selain mengakui kesukaran belajar bersendirian di rumah masing-masing.

Farzana juga tidak sabar untuk bertemu semula dengan rakan-rakan sekelasnya selepas hampir enam buan tidak bersekolah. – Agensi


KPT tanggung bayaran proses UPUOnline

BANGI 1 Rejab 1443H, Khamis – Semua urusan proses UPUOnline/Unik ID lepasan Sijil Pelajaran Malaysia (SPM), Sijil Tinggi Persekolahan Malaysia (STPM) atau setaraf, Sijil Tinggi Agama Malaysia (STAM), Asasi, Matrikulasi dan Diploma atau setaraf bagi sesi akademik 2022/2023 akan ditangggung sepenuhnya Kementerian pengajian Tinggi (KPT).

Menteri Pengajian Tinggi, Datuk Seri Dr Noraini Ahmad berkata, keputusan itu dibuat dengan mengambil kira keadaan semasa pandemik COVID-19 yang masih belum berakhir.

“Permohonan kemasukan akan dibuka mulai esok sehingga 31 Mac ini.

“Sehubungan itu, pemohon boleh melayari portal rasmi upu.mohe.gov.my bagi mendapatkan maklumat lanjut dan membuat permohonan kemasukan ke Institut Pengajian Tinggi Awam (IPTA) dan Institut Latihan Kemahiran Awam (ILKA).

“Kerajaan dan KPT memahami kekangan dan kesan sekiranya pemohon diwajibkan membeli nombor pin Unik ID di Bank Simpanan Nasional untuk membuat permohonan UPUOnline,” katanya dalam kenyataan, hari ini.

Justeru, KPT berharap keputusan ini dapat meringankan beban dan melancarkan urusan pemohon untuk melanjutkan pengajian seterusnya menjamin masa depan yang lebih cerah.


Bendera terbalik agenda komunis? Bermaksud terbalikkan negara?

DAHULU tidak pernah kedengaran langsung insiden bendera terbalik, bucu bintang bendera menjadi lima (daripada 14), bendera dihitamkan warnanya dan berbagai lagi insiden terkutuk yang dilakukan ultra kiasu.

Berbanding hari ini, amalan yang selama ini tidak pernah berlaku sudah menjadi mainan.

Persoalannya, sengaja atau tidak?

Saya berani mengatakan ia secara sengaja dilakukan. Mustahil sama sekali tidak sengaja. Tidak pernah berlaku di negara lain, melainkan Malaysia.

Mulut berkata, sayangilah sawitku, sebaliknya hati berkata, hancurkan sawitku. Sebab itulah perlunya kembali kepada anugerah Tuhan.

Kenapa?

Pertama, tahun sebelumnya sudah terjadi, tahun lepas terjadi lagi, tahun ini makin menjadi-jadi, apakah ultra kiasu ini tidak mengambil tahu atau mengambil pengajaran? Ternyata, sengaja dilakukan, untuk ‘test market’. Pernahkah kita dengar yang protes bendera terbaik ini adalah dalam kalangan kuncu-kuncu ultra kiasu? Tidak bukan? Pemikiran komunis terus hidup. Cuba kaji, siapa yang protes? Ultra kiasu? Atau siapa?

Kedua, perbuatan ini sengaja dilakukan. Logiknya, mudah, lihat bendera Malaysia, orang bodoh pun boleh tahu mana atas mana bawah. Mana mungkin rakyat Malaysia tidak tahu tentang perkara asas hidup bernegara ini. Jika mereka berani ubah bucu bintang, hitamkan warna bendera. Mereka mampu lakukan lebih daripada itu.

Berani terbalikkan bendera China? Bendera Amerika?

Ketiga, sengaja dilakukan, supaya kerajaan hari ini runtuh agar komunis menjadi kuat dan menguasai. Ini kerana, kita adalah apa yang kita baca, we are what we read. Kita adalah apa yang kita makan, we are what we eat. Kita adalah apa yang kita lihat, we are what we see. Inilah spywar dan psyop ultra kiasu.

Fikirkan sejenak, apa yang dibaca, dilihat dan dimakan oleh ultra kiasu setiap hari? Apabila setiap hari kita memandang perkara yang sama, apakah ia tidak akan membentuk minda dan cara kita berfikir?

Ini adalah penerapan pemikiran komunis secara tidak langsung. Tindakan ini akan menguatkan ultra kiasu dalam menghadapi anak watan yang lemah.

Sow a thought, reap an action. Sow an action, reap a habit. Sow a habit, reap a character. Sow a character, reap a destiny.

Antara salah satu ciri komunis adalah revolusi mesti dilakukan secara terus menerus bagi tujuan menguasai. Dalam memastikan revolusi itu tidak mati, maka protes secara senyap dilakukan. Terbalikkan bendera. Jatuhkan yang sedia ada, agar yang baharu dapat menguasai.

Keempat, mustahil sama sekali ianya dilakukan oleh murid-murid SKJC, jika tidak guru atau ibu bapa mereka yang menyelia.

Mana mungkin guru-guru (guru besar) terlepas pandang? Mana mungkin guru-guru (guru besar) membiarkan murid berumur kurang 12 tahun menggantung bendera tanpa diselia.

Kelima, kita sudah merdeka lebih 60 tahun. Bendera negara dan Jata Negara berada di mana-mana. Mana mungkin boleh terlepas pandang?

Insiden penghinaan Jata Negara dengan mengubah ikon harimau kepada ikon buaya, terlalu jelas menunjukkan bahawa ultra kiasu ini bukan tidak sengaja melakukan, tetapi sengaja.

Keenam, kita bukan baharu merdeka, tetapi sudah lama. Sepatutnya sekian lama digantungkan dan dikibarkan, pasti ada murid atau guru-guru atau ibu bapa yang menegur. Selama digantung, jika bukan orang luar yang tegur. Sampai bila-bila bendera terbalik akan tergantung selama-lama.

Takkan guru besar (pengetua), guru-guru, tidak perasan. Maka sengaja dibiarkan.

Inilah protes secara senyap untuk hancurkan negara ini, untuk komunis menguasai.

Justeru, sudah sampai masanya tindakan tegas diambil.

Lucutkan kewarganegaraan mereka. Saya amat yakin, sekali kita lakukan dengan tegas, selamanya ultra kiasu tidak akan mengulangi. Percayalah.

Cara berhikmah dengan ultra kiasu sudah tamat. Sampai masanya kita bertegas. Kita mahu membina negara atau membina bangsa atau membina komunisme. Lakukan segera perubahan wahai pemimpin PN. Jangan kerana terlalu kemarukkan undi, kita terus beralah dan mengalah.

Saya ingin membawa ultra kiasu menghayati pepatah ini, agar kamu menghayati kata-kata ini agar tidak menjadi ultra kiasu.

With money you can buy a house but not a home. With money you can buy a clock but not time. With money you can buy a bed but not sleep. With money you can buy a book, but not knowledge. With money you can buy a doctor, but not good health. With money you can buy a position but not respect. With money you can buy blood but not life. With money you can buy sex but not love.

Nasihat saya, dalam kehidupan bernegara, benar, dengan wang kamu dapat membeli rumah, tetapi belum tentu kamu dapat membeli kehidupan, kebahagiaan dan keamanan.

Jangan kamu ingat dengan wang cukai yang kamu sumbangkan, pasukan keselamatan menjadi hamba.

Benar, dengan wang kamu dapat membeli jam yang mahal, tetapi belum tentu dapat membeli waktu, yang kamu gunakan dengan mengkhianati negara. Benar, dengan wang kamu dapat membeli tempat tidur mewah dan empok, tetapi belum tentu kamu dapat membeli tidur yang lena. Lenanya tidur kamu kerana ada orang yang bersengkang mata menjaga.

Benar, dengan wang kamu dapat membeli buku sebanyak mana pun, tetapi belum tentu kamu dapat membeli pengetahuan. Buku yang kamu beli tidak dapat mendidik kamu menjadi manusia.

Benar, dengan wang kamu dapat membeli doktor dan tinggal dalam hospital mewah, tetapi belum tentu kamu dapat membeli hidup sihat dan menongkat langit. Tiba masanya, kamu pasti akan pergi.

Benar, dengan wang kamu dapat membeli kedudukan tinggi, tetapi belum tentu kamu dapat membeli penghormatan.

Benar, dengan wang kamu dapat membeli darah, tetapi belum tentu kamu dapat membeli hidup dan terus hidup.

Benar, dengan wang kamu dapat membeli seks, tetapi belum tentu kamu dapat membeli cinta. Cintakan agama, cintakan negara, cintakan bangsa dan cinta sesama manusia tanpa mengira bangsa.

Benar, dengan wang kamu boleh melakukan apa sahaja, termasuk merasuah, untuk mendapatkan habuan, tetapi belum tentu kamu akan kekal senang dan tenang selama-lamanya.

Ingatlah, kesabaran setiap manusia ada hadnya. Sikap ultra kiasu ini akan menghancurkan diri kamu sendiri. Justeru, sempena bulan kemerdekaan ini, hiduplah dengan penuh keikhlasan. Jangan hipokrit. Sayangi Tuhan, sayangilah negaraku, baharulah akan terbit, sayangilah sawitku.

Prof Dr Mohd Ridhuan Tee Abdullah

Penafian: Kenyataan ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Korban untuk dekat dengan Allah

PERKATAAN korban dalam al-Quran memberikan petunjuk bahawa ia adalah satu usaha manusia untuk mendekatkan diri kepada Allah. Menurut kamus al-Ma’ani, perkataan korban diambil dari kata akar Qariba (قَرِبَ) yang membawa maksud dekat. Firman Allah:

وَاتْلُ عَلَيْهِمْ نَبَأَ ابْنَيْ آدَمَ بِالْحَقِّ إِذْ قَرَّبَا قُرْبَانًا فَتُقُبِّلَ مِنْ أَحَدِهِمَا وَلَمْ يُتَقَبَّلْ مِنَ الْآخَرِ قَالَ لَأَقْتُلَنَّكَ ۖ قَالَ إِنَّمَا يَتَقَبَّلُ اللَّهُ مِنَ الْمُتَّقِينَ
Dan bacakanlah (wahai Muhammad) kepada mereka kisah (mengenai) dua orang anak Adam (Habil dan Qabil) yang berlaku dengan sebenarnya, iaitu ketika mereka berdua mempersembahkan satu persembahan korban (untuk mendampingkan diri kepada Allah). Lalu diterima korban salah seorang di antaranya (Habil), dan tidak diterima (korban) dari yang lain (Qabil). Berkata (Qabil):” Sesungguhnya aku akan membunuhmu!”. (Habil) menjawab: “Hanyasanya Allah menerima (korban) dari orang-orang yang bertaqwa. (Surah al-Maidah: 27)

2. Ketika menghuraikan ayat ini, Sheikh al-Tantawi menjelaskan bahawa makna korban ialah sesuatu yang dilaksanakan bagi mendekatkan diri dengan Allah:

والقربان: اسم لما يتقرب به إلى الله- تعالى- من صدقة أو غيرها
“dan perkataan korban itu adalah nama (perkataan yang digunakan) untuk mendekatkan diri dengan Allah daripada sedekah (sumbangan) atau yang lainnya.” (Tafsir al-Tantawi)

3. Perhatikan juga di penghujung ayat ini di mana Allah menjelaskan bahawa korban bukan sekadar untuk mendekatkan diri dengan Allah tetapi yang lebih utama adalah korban yang diterima adalah daripada orang-orang yang bertakwa.

4. Apa jua sedekah yang kita lakukan, biarlah ianya memusatkan hati hanya untuk Allah, membina jiwa dan ketakwaan kepada Allah. Sumbangan bukan kerana manusia atau populariti dunia yang hanya sementara.

Semoga Allah membimbing kita.

Dr Ahmad Sanusi Azmi

Artikel ini telah disiarkan terlebih dahulu di Facebook penulis.


Al-Sultan Abdullah pandang serius isu rasuah di Malaysia

KUALA LUMPUR, 26 Rejab 1443H, Isnin -Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memandang serius isu rasuah yang berlaku di negara ini.

Seri Paduka bertitah, perkara itu perlu ditangani dalam membina sebuah negara bangsa yang telus dan berintegriti.

Titah Al-Sultan Abdullah pada Istiadat Pembukaan Mesyuarat Pertama Penggal Kelima Parlimen ke-14, di Dewan Rakyat hari ini turut mendapat reaksi spontan Ahli Dewan Rakyat yang menepuk meja sebagai tanda sokongan.

Namun Seri Paduka percaya kerajaan sedang melaksanakan dasar dan inisiatif Pelan Antirasuah Nasional menerusi tindakan penguatkuasaan, pencegahan dan pendidikan bagi membanteras segala bentuk jenayah rasuah.

Al-Sultan Abdullah bertitah, kerajaan juga sedang menambah baik sistem penyampaian perkhidmatan kerajaan melalui inisiatif kerajaan digital secara hujung ke hujung supaya lebih telus, cekap dan profesional.

Seri Paduka turut menzahirkan penghargaan atas taat setia dan sumbangan ikhlas semua petugas barisan hadapan negara, anggota perkhidmatan awam, Angkatan Tentera Malaysia (ATM), Polis Diraja Malaysia, serta agensi kerajaan yang telah mencurahkan khidmat bakti menjadikan Malaysia aman dan makmur.

“Sumbangan mereka ini amatlah besar dan beyond the call of duty (melangkaui bidang tugas). Semoga semua penjawat awam terus komited, berdedikasi dan fokus untuk sentiasa menambah baik kualiti perkhidmatan demi kesejahteraan rakyat,” titah Yang di-Pertuan Agong.

Al-Sultan Abdulllah turut menitahkan agar kebajikan anggota perkhidmatan awam terus dibela, baik dari segi kesihatan, pendidikan, perumahan dan bantuan kebajikan merangkumi mereka yang sedang berkhidmat dan yang bersara, termasuk veteran ATM.

Mengenai isu bencana alam, Yang di-Pertuan Agong turut menitahkan supaya mekanisme pengurusan bencana sentiasa ditambah baik bagi menghadapi sebarang ancaman berikutan kemerosotan alam sekitar dan fenomena perubahan iklim.

Titah Seri Paduka, usaha itu turut melibatkan peranan dan tanggungjawab rentas sosial meliputi kerajaan, swasta, pertubuhan masyarakat sivil dan sukarelawan, terutamanya daripada belia serta rakyat.

“Penyelarasan antara kerajaan Persekutuan, kerajaan negeri dan pihak berkuasa tempatan hendaklah dilaksanakan secara berterusan.

“Pembangunan sistem amaran bencana berpusat dan peningkatan sistem saliran terutamanya di kawasan berpenduduk padat dan lokasi berisiko tinggi berlaku bencana hendaklah dipergiatkan,” titah Seri Paduka.

Al-Sultan Abdullah bertitah, langkah penyelesaian jangka pendek dan jangka panjang termasuk kesiapsiagaan infrastruktur tebatan banjir seperti yang diputuskan dalam Mesyuarat Jawatankuasa Pengurusan Bencana Pusat perlu segera dilaksanakan.

Seri Paduka bertitah, perlindungan dan kelestarian alam sekitar mestilah diutamakan, justeru kerajaan diseru mengekalkan sekurang-kurangnya 50 peratus keluasan tanah negara dilitupi dengan hutan melalui pelaksanaan amalan pengurusan hutan secara berkekalan, selain mengekalkan dan pelihara kawasan berpotensi diiktiraf sebagai geopark.-  Bernama


Dua penceroboh Israel didakwa musnah kedai kopi Palestin

TEBING BARAT, 25 Zulkaedah 1443H, Sabtu – Dua penceroboh Israel didakwa semalam atas tuduhan sengaja merosakkan sebuah kedai kopi Palestin atas motif ‘perkauman’ dan ‘nasionalis’ di bandar Huwara, Tebing Barat tengah, bulan lalu.

Kedua-dua penjenayah itu, seorang peneroka haram berusia 29 tahun dari penempatan Elon Moreh dan seorang warga Israel berusia 22 tahun dari Baitulmaqdis, akan dipenjarakan sehingga tamat perbicaraan bagi mengelakkan serangan lanjut.

Rakaman yang dikeluarkan pertubuhan hak asasi manusia Israel, B’Tselem, menunjukkan dua penceroboh itu memecah pintu kaca dan meja kedai kopi dengan kayu pemukul dan batang, mengakibatkan pelanggan Palestin melarikan diri ke belakang kedai.

Selain itu, diiringi dua kanak-kanak bawah umur Israel, mereka turut memusnahkan hookah dan mesin kopi bernilai NIS 20,000.

Serangan terhadap kedai Palestin itu berlaku ketika perarakan bendera bulan lalu, yang dilakukan beribu-ribu ultra-nasionalis Israel yang menyerbu perkarangan Masjid Al-Aqsa.

Perarakan bendera adalah perhimpunan tahunan yang dirancang oleh aktivis sayap kanan Israel sebagai sebahagian daripada perayaan memperingati pendudukan Israel pada 1967 dan pengilhakan haram Baitulmaqdis. – Agensi


Tentera kanak-kanak terbabit dalam pembunuhan beramai-ramai di Burkina Faso

MOSCOW, 14 Zulkaedah 1442H, Jumaat– Pembunuhan beramai-ramai di Burkina Faso baru-baru ini yang meragut lebih 100 nyawa dilakukan oleh tentera kanak-kanak berusia 12 hingga 14 tahun, menurut Tabung Kanak-kanak Pertubuhan Bangsa-Bangsa Bersatu (UNICEF) pada Khamis, memetik pihak berkuasa tempatan.

Menurut Sputnik, pada 5 Jun, sekumpulan penyerang bersenjata menyerbu kampung Solhan di timur laut negara itu, membunuh hingga 170 orang.

Susulan kejadian pembunuhan beramai-ramai itu, yang disifatkan peristiwa berdarah terburuk, kerajaan mengisytiharkan tempoh berkabung selama tiga hari di Burkina Faso.

Menurut pihak berkuasa tempatan, penyerang kebanyakannya kanak-kanak dan remaja. Penggunaan tentera kanak-kanak sesuatu yang amat mengejutkan.

“Kami mengutuk keras penggunaan kanak-kanak dan remaja oleh kumpulan bersenjata bukan kerajaan. Ini adalah pelanggaran serius hak asasi mereka,” kata Wakil UNICEF di Burkina Faso Sandra Lattouf, dalam satu kenyataan.

Susulan pembunuhan beramai-ramai itu, UNICEF telah menghantar bantuan kemanusiaan kepada kira-kira 13,000 pelarian di kawasan itu.

Menurut agensi itu, terdapat lebih 1.2 juta pelarian di negara ini, 61 peratus daripadanya adalah kanak-kanak. -Bernama


Bantahan besar-besaran, PM Kyrgyzstan letak jawatan

BISHKEK, 19 Safar 1442H, Rabu – Perdana Menteri Kyrgyzstan dan speaker Parlimen pada Selasa meletakkan jawatan berikutan tunjuk perasaan besar-besaran yang membantah keputusan pilihan raya Parlimen 4 Oktober lalu, lapor Agensi Anadolu.

Speaker Parlimen, Dastan Jumabekov dan Perdana Menteri, Kubatbek Boronov menyerahkan surat peletakan jawatan mereka dalam mesyuarat yang dihadiri anggota Parlimen di Bishkek.

Anggota Parlimen bersetuju melantik Sadyr Zhaparov sebagai perdana menteri sementara dan Miktibek Abdildayev sebagai speaker.

Kyrgyzstan dicengkam demonstrasi besar-besaran menyaksikan ribuan penunjuk perasaan berkumpul di Bishkek menuntut pilihan raya baharu diadakan.

Pada Isnin penunjuk perasaan bertempur dengan polis dan menyerbu bangunan parlimen serta bangunan kerajaan yang lain.

Sekurang-kurangnya seorang terbunuh dan hampir 600 lagi cedera.

Terdahulu pada Selasa, Suruhanjaya Pilihan Raya Kyrgyzstan berkata, keputusan pilihan raya tidak sah, sejurus selepas Presiden Sooronbay Jeenbekov meminta semua bertenang dan mendesak parti politik memikirkan nasib negara mengatasi cita-cita politik mereka. – Bernama


Pakatan Arab Saudi didakwa sengaja serang lapangan terbang Sana’a

SANA’A, 21 Rabiuakhir 1442H, Isnin – Gelombang serangan udara terbaharu oleh pakatan pimpinan Arab Saudi di Lapangan Terbang Antarabangsa Sana’a dilihat sebagai satu percubaan untuk menjadikan fasiliti itu tidak berfungsi dan tak dapat dibuka semula untuk penerbangan komersial, dakwa pengarah urusan lapangan terbang itu.

Khaled al-Shayef berkata, Pertubuhan Bangsa-Bangsa Bersatu (PBB) adalah pelanggan eksklusif lapangan terbang Sana’a, dan serangan itu mengecewakan rakyat Yaman yang sakit dan memerlukan rawatan di luar negara kerana keadaan perubatan mereka yang serius.

Beliau menekankan bahawa kos ekonomi akibat sekatan udara dan penutupan lapangan terbang Sana’a yang dipimpin oleh Arab Saudi juga berada pada tahap yang sangat tinggi.

“Tuduhan yang dibuat oleh pakatan Arab Saudi terhadap lapangan terbang Sana’a bukanlah sesuatu yang baru, dan merupakan usaha untuk menyesatkan pendapat masyarakat dunia dan memberikan alasan untuk melakukan serangan berulang ke atasnya,” kata Khaled.

Khaled berharap PBB dapat memberi pendirian jelas berkenaan dengan pembukaan semula lapangan terbang terutama sekali penerbangan untuk tujuan kemanusiaan.

Beliau menekankan bahawa lapangan terbang itu bersedia menerima pelbagai penerbangan komersial dan kargo.

Pada hari Jumaat, gerakan Ansarullah Yaman mengatakan serangan udara di lapangan terbang baru-baru ini menunjukkan dan kebingungan pakatan pimpinan Riyadh.

Arab Saudi dan sejumlah sekutu serantau melancarkan perang ke atas Yaman pada bulan Mac 2015, dengan tujuan untuk mengembalikan pemerintahan bekas Presiden Abd Rabbuh Mansur Hadi dan menghancurkan Ansarullah. – Agensi


Polis siasat kes al-Quran dibuang

BANGI, 7 Syaaban 1444H, Selasa – Polis Diraja Malaysia (PDRM) sedang menyiasat penemuan naskhah al-Quran yang dibuang di beberapa lokasi di Lembah Klang.

Ketua Polis Negara, Tan Sri Acryl Sani Abdullah Sani berkata, siasatan dibuat di bawah Seksyen 295 Kanun Keseksaan kerana membinasakan al-Quran dengan tujuan mengaibkan agama dan Seksyen 298A Kanun Keseksaan kerana mendatangkan mudarat keharmonian atas agama.

Beliau berkata, setakat ini, lapan individu telah dirakam percakapan bagi membantu siasatan yang masih berlangsung.

“Masyarakat dinasihat agar tidak gusar dan mengelak daripada membuat spekulasi kejadian yang pernah berlaku sebelum ini.

“Pihak berkuasa sedang berusaha bagi memastikan pelaku dalam kejadian ini dapat dikesan dan diambil tindakan,” katanya dalam kenyataan, hari ini.

Acryl berkata, PDRM dan agensi berkaitan akan sentiasa memantau serta mengambil tindakan bagi memastikan keharmonian masyarakat majmuk di Malaysia terpelihara.

“Dalam menjaga sensitiviti dan kesucian al-Quran, sekiranya terdapat mana-mana pihak yang ingin melupuskannya, sewajarnya mendapatkan nasihat daripada pihak Jabatan Agama Islam tempatan sebelum pelupusan dibuat.

“Mana-mana pihak yang mempunyai maklumat berhubung siasatan ini, boleh menghubungi balai polis yang berdekatan untuk menyalurkannya,” katanya.


1.2 juta warga China ‘hilang dari radar’, mana imigresen?

BANGI, 27 Zulhijjah 1443H, Rabu – Sudah tiba masanya untuk kerajaan menambah baik sistem kad pengenalan bagi mengelakkan sindiket pemalsuan MyKad yang boleh mengancam keselamatan dan kedaulatan negara.

Perkara itu antara cadangan yang banyak disuarakan pengguna media sosial ekoran bimbang terhadap pendedahan Kementerian Dalam Negeri (KDN) berhubung lebih 1.2 juta warga China dikesan tidak keluar dari Malaysia selepas tiba ke negara ini dalam tempoh antara 2018 hingga 2021.

KDN memaklumkan, rekod keluar masuk Jabatan Imigresen menunjukkan ketibaan warga China ke Malaysia bagi tempoh berkenaan adalah 7,177,043 orang.

Namun, jumlah warga China yang keluar dari negara ini bagi tempoh sama hanya seramai 5,954,765 individu, iaitu kurang 1,222,278 berbanding jumlah yang masuk ke Malaysia.

Malah, KDN memaklumkan, rekod Jabatan Pendaftaran Negara (JPN) menunjukkan seramai 2,960 wanita warga China direkodkan berkahwin dengan lelaki tempatan bagi tempoh 2018 hingga 2021.

Bimbang dengan pendedahan itu, rata-rata netizan menggesa JPN melaksanakan langkah pemutihan dengan gantian MyKad baharu secara besar-besaran dan mewajibkan pembaharuan itu disertakan sijil kelahiran.

“Berita begini mendedahkan kelemahan kerajaan yang memerintah secara tidak langsung. Betapa sistem yang ada berada di tahap terbawah. Ia amat memalukan,” kata Tommy Parang.

“Kena buat apa yang patut. Cari dan perbaiki masalah sistem kita kalau ada mana-mana ruang untuk benda ini terjadi. 1.2 juta orang itu jumlah yang terlalu besar,” tulis Mohd Imran Suboh.

Sebahagian netizen turut mempersoalkan peranan penguatkuasa termasuk Jabatan Imigresen dalam menangani isu lambakan warga asing tidak pulang ke negara asal mereka.

Bahkan, ada yang menganggap kerajaan Pakatan Harapan (PH) – yang memegang pemerintahan dari 2018 hingga awal 2020 – bertanggungjawab dalam masalah berkenaan.

“Perkara ini bukan boleh dibuat main-main, boleh mengancam keselamatan negara dalam masa terdekat dan panjang. Apakah mereka dapat MyKad biru? Apakah mereka berada dalam satu kawasan terlindung dari pihak berkuasa?,” soal Khabil Hashim.

“Kerajaan terlalu bertolak ansur, akhirnya rakyat tempatan ditolak pendatang secara beransur-ansur. Penguatkuasaan perlu dipertingkatkan dengan lebih tegas,” kata Mazzlan Cheahmad.

Isu seumpama ini pernah menggemparkan negara pada tahun 2020 selepas laporan Ketua Audit Negara 2018 Siri 2 mendapati tiada rekod tarikh keluar lebih 95 peratus pelancong China dan India yang melawat ke negara ini antara 2016 sehingga 2018.

Berikutan laporan itu, petisyen mendesak kerajaan menukarkan MyKad baharu dilancarkan oleh Ikatan Muslimin Malaysia (ISMA) dan Pertubuhan-Pertubuhan Pembela Islam (PEMBELA) di platform change.org yang berjaya mengumpul lebih 100,000 tandatangan.


Tengku Zafrul antara 4 jemaah menteri angkat sumpah Senator

KUALA LUMPUR, 8 Jamadilawal 1444H, Sabtu – Empat daripada 28 Jemaah Menteri yang akan menganggotai Kabinet Kerajaan Perpaduan mengangkat sumpah jawatan sebagai Ahli Dewan Negara bagi tempoh sepenggal berkuat kuasa hari ini.

Upacara mengangkat sumpah jawatan berkenaan berlangsung di hadapan Yang Dipertua Dewan Negara, Tan Sri Dr Rais Yatim di Bangunan Parlimen, di sini, pada 8.30 pagi.

Mereka yang mengangkat sumpah jawatan itu ialah Ketua Setiausaha Pakatan Harapan (PH), Datuk Seri Saifuddin Nasution Ismail yang akan menerajui Kementerian Dalam Negeri dan bekas Menteri Kewangan, Tengku Datuk Seri Zafrul Tengku Abdul Aziz yang dilantik sebagai Menteri Perdagangan Antarabangsa dan Industri.

Turut mengangkat sumpah jawatan senator ialah Setiausaha Agung Barisan Nasional (BN), Datuk Seri Zambry Abd Kadir yang memegang jawatan Menteri Luar dan Ketua Hakim Syarie, Datuk Dr Mohd Na’im Mokhtar yang dilantik sebagai Menteri Agama.

Saifuddin Nasution, Zambry dan Mohd Na’im ialah lantikan baharu Ahli Dewan Negara oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah manakala Tengku Zafrul merupakan lantikan semula setelah diperkenan Seri Paduka.

Sementara itu, Rais ketika berucap pada upacara berkenaan berkata, mengikut syarat di bawah Perkara 43 (2)(b) Perlembagaan Persekutuan, untuk menjadi menteri, seseorang itu hendaklah menjadi Ahli Dewan Rakyat atau Ahli Dewan Negara.

“Satu-satunya hal yang baik bagi kita peringati ialah bahawa para senator yang dilantik sebagai menteri atau timbalan menteri adalah juga juara terbaik bagi membela dan menegapkan institusi senat sebagai badan legislatif tertinggi negara kita,” katanya sambil mengalu-alukan pelantikan mereka sebagai Ahli Dewan Negara.

Di samping itu, Rais juga menyeru semua senator agar meneliti kembali senarai tugas kolektif untuk Indeks Capaian Utama masing-masing mulai 2023.

“Mari kita perkasakan kembali Reformasi Institusi Parlimen yang dicadangkan dan kita semarakkan agenda pembaharuan ini untuk melunaskan tanggungjawab yang telah diamanahkan kepada kita,” katanya.

Terdahulu, Rais merakamkan ucapan tahniah kepada Datuk Seri Anwar Ibrahim atas pelantikannya sebagai Perdana Menteri ke-10 pada 24 Nov lepas.

“Semoga Malaysia akan terus dipacu kecemerlangannya di bawah pentadbiran Yang Berhormat Datuk Seri (Anwar),” katanya.

Rais juga menyampaikan penghargaan kepada bekas Perdana Menteri, Datuk Seri Ismail Sabri Yaakob yang telah menerajui negara sebagai Perdana Menteri Kesembilan.

Semalam, Perdana Menteri, Datuk Seri Anwar Ibrahim mengumumkan pelantikan dua Timbalan Perdana Menteri serta 28 Jemaah Menteri yang akan menganggotai Kabinet Kerajaan Perpaduan.-  Bernama


PdPR disambung hingga 31 Ogos: KPM

BANGI, 7 Zulhijjah 1442H, Sabtu – Sesi persekolahan secara Pengajaran dan Pembelajaran di Rumah (PdPR) akan diteruskan sehingga 31 Ogos 2021, menurut Kementerian Pendidikan (KPM).

Kementerian berkata, ketetapan berkenaan terpakai kepada semua sekolah kerajaan, sekolah bantuan kerajaan, sekolah swasta dan institusi pendidikan yang berdaftar dengan KPM.

Katanya, keputusan mengambil kira situasi semasa pandemik COVID-19 serta perbincangan bersama Kementerian Kesihatan (KKM) dan Majlis Keselamatan Negara (MKN).

“KPM sentiasa bekerjasama rapat dengan Badan Bertindak Imunisasi COVID-19 (CITF) bagi memastikan kadar vaksinasi dalam kalangan guru, pentadbir dan kakitangan sokongan di sekolah dapat terus ditingkatkan.

“Sehingga 16 Julai 2021, seramai 253,366 orang guru dan pentadbir (61.30 peratus) serta 10,876 kakitangan sokongan (46.33 peratus) telah menerima sekurang-kurangnya satu dos vaksin,” katanya dalam kenyataan, hari ini.

Mengambil kira kadar vaksinasi, KPM berkata, pihaknya membuat ketetapan bahawa sekolah akan dibuka secara berperingkat untuk Pengajaran dan Pembelajaran (PdP) bersemuka mulai 1 September 2021.

“Namun begitu, KPM akan terus mengambil kira penilaian risiko oleh KKM dan MKN bagi melihat sekiranya terdapat keperluan untuk membuat perubahan terhadap tarikh tersebut.

“Sebarang perubahan akan dimaklumkan lebih awal. KPM akan memaklumkan perincian lanjut mengenai pembukaan bagi sesi PdP secara bersemuka selewat-lewatnya seminggu sebelum sekolah dibuka,” katanya.


Zahid, Fadillah dua TPM kerajaan pimpinan Anwar

KUALA LUMPUR, 7 Jamadilawal 1444H, Jumaat – Perdana Menteri, Datuk Seri Anwar Ibrahim hari ini mengumumkan pelantikan dua Timbalan Perdana Menteri serta 28 Jemaah Menteri yang menganggotai Kabinet kerajaan perpaduan.

Pengerusi Barisan Nasional (BN), Datuk Seri Dr Ahmad Zahid Hamidi dan Naib Presiden Kanan Parti Pesaka Bumiputera Bersatu (PBB), Datuk Seri Fadillah Yusof yang mewakili Gabungan Parti Sarawak (GPS) masing-masing dilantik sebagai timbalan perdana menteri.

Pengumuman barisan Kabinet di Putrajaya pada kira-kira 8.20 malam itu disiarkan secara langsung menerusi stesen televisyen serta platform media sosial dan turut dihadiri Ketua Setiausaha Negara Tan Sri Mohd Zuki Ali.

Anwar, 75, turut  memegang portfolio Menteri Kewangan.

Anwar mengangkat sumpah sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 24 November lepas. – Bernama


ADUN pembangkang Pahang sokong titah agih peruntukan secara adil

BANGI, 18 Syawal 1444H, Selasa – Titah Pemangku Raja Pahang, Tengku Hassanal Ibrahim Alam Shah Al-Sultan Abdullah yang mahukan peruntukan diagihkan secara adil oleh kerajaan negeri disambut baik Ahli Dewan Undangan Negeri (ADUN) pembangkang.

Ketua Pembangkang, Datuk Seri Tuan Ibrahim Tuan Man melihat titah tersebut sebagai satu arahan kepada kerajaan.

Malah, beliau menegaskan wakil rakyat yang dipilih oleh rakyat berhak mendapat peruntukan daripada kerajaan negeri.

“Semua ADUN pembangkang bersetuju dan menyokong kerana kita berhak menerima peruntukan sama seperti wakil rakyat lain.

“Kita merakamkan penghargaan yang tinggi kepada Tuanku dan ia secara tidak langsung merupakan arahan dikeluarkan kepada pihak kerajaan negeri supaya menyalurkan peruntukan kepada semua ADUN.

“Tuanku sebut, kami (ADUN pembangkang) dipilih oleh rakyat dan hormati pilihan rakyat,” katanya.

Semalam pada Istiadat Pembukaan Penggal Kedua, Dewan Undangan Negeri (DUN) Pahang Ke-15, Tengku Hassanal Ibrahim bertitah mengingatkan kerajaan negeri supaya memberikan peruntukan yang adil kepada wakil pembangkang di negeri itu.

Baginda menitahkan supaya landskap politik negeri perlu diubah selari dengan 66 tahun negara mencapai kemerdekaan.

Sebelum ini, ADUN pembangkang mendakwa l dianaktirikan kerajaan Pahang selepas tidak menerima sebarang peruntukan.

Atas dasar itu, Tuan Ibrahim yang juga ADUN Cheka menggesa kerajaan negeri mengambil perhatian serius terhadap titah Tengku Hassanal dalam menyalurkan peruntukan pembangkang bagi tujuan pusat khidmat dan pembangunan projek kecil di kawasan DUN.

Tegas beliau, peruntukan itu sangat penting kepada wakil rakyat terutamanya dalam menyelesaikan pelbagai isu dalam kawasan seperti bencana dan sebagainya.


Krisis ekonomi Sri Lanka dijangka hingga akhir 2023

COLOMBO, 5 Zulhijjah 1443H, Selasa – Perdana Menteri Sri Lanka, Ranil Wickremesinghe mengakui negara itu kini muflis dan menjangkakan kemelut ekonomi yang tidak pernah berlaku sebelum ini berlarutan sekurang-kurangnya sehingga akhir tahun depan.

22 juta penduduk negara itu mengalami inflasi yang tinggi dan pemotongan bekalan elektrik berpanjangan selepas kerajaan kehabisan mata wang asing untuk mengimport barangan penting.

Wickremesinghe berkata, negara yang dahulunya makmur itu akan mengalami kemelesetan teruk tahun ini dan kekurangan berterusan terhadap makanan, bahan api serta ubat-ubatan.

“Kami juga perlu menghadapi kesukaran pada 2023. Inilah kebenaran dan realitinya,” kata perdana menteri.

Katanya, rundingan berterusan antara Sri Lanka dan Tabung Kewangan Antarabangsa (IMF) bergantung pada memuktamadkan pelan penstrukturan semula hutang dengan pemiutan menjelang Ogos.

“Kami kini mengambil bahagian dalam rundingan sebagai negara muflis. Oleh itu, kita perlu menghadapi situasi yang lebih sukar dan rumit berbanding rundingan sebelum ini,” katanya.

Walaupun penggantungan bayaran balik hutang asing kira-kira AS$12 bilion pada April, Wickremesinghe berkata, Sri Lanka masih mempunyai pembayaran hampir AS$21 bilion sehingga akhir 2025.

Selepas mencapai persetujuan peringkat kakitangan dengan IMF, Sri Lanka berhasrat untuk mengadakan persidangan penderma dengan ‘negara mesranya’.

Antaranya ialah China, India dan Jepun untuk mendapatkan lebih banyak pinjaman melalui perjanjian bersama.-  Agensi


Israel makin agresif, tangkap rakyat Palestin tanpa sebab

RAMALLAH, 26 Zulkaedah 1443H, Ahad – Tentera pengganas Israel menahan 17 penduduk Palestin termasuk dua beranak dalam beberapa serbuan di kawasan komuniti di seluruh Tebing Barat.

Menurut sumber tempatan, pasukan rejim menyerbu Kampung Iskaka – wilayah Salfit di tengah Tebing Barat – dan menahan tiga penduduk termasuk seorang bapa, Naeem Harb, 55, dan anak lelakinya, Feras selepas menyerbu serta menggeledah rumah mereka.

Sementara, tiga lagi yang ditahan dikatakan ahli keluarga Ali Harb – remaja Palestin yang maut ditikam pelampau Yahudi minggu lalu berhampiran kampung berkenaan.

Tentera Israel turut melakukan serbuan ke atas kem pelarian Nour Shams di bandar Tulkarm, utara Tebing Barat, sehingga membawa kepada penahanan tiga lagi penduduk Palestin.

Dalam serbuan itu, pasukan rejim bertindak ganas memanjat bumbung beberapa rumah, selain menyekat jalan utama ke kem berkenaan.

Di wilayah Nablus, tentera Israel menyerbu kampung Qaryut dan menahan enam penduduk Palestin tanpa sebab selepas melakukan serbuan.

Dalam serbuan berasingan di wilayah Hebron pula, tentera Israel menyerbu bandar Beit Ummar dan menangkap dua remaja Palestin manakala di wilayah Baitulmaqdis, seorang penduduk Palestin dilaporkan ditahan di Kampung Al-Khader.

Di Baitulmaqdis, rejim Zionis menahan aktivis kumpulah Fatah, Ahmad Al-Ghoul dan aktivis wanita yang dikenali Suad Abu Rmuz.

Serbuan ke atas kawasan penduduk Palestin di Tebing Barat dilakukan hampir setiap hari oleh pengganas Israel, kononnya bertujuan mengesan individu yang dikehendaki.- Agensi


Jepun mungkin adakan pilihan raya tahun ini

TOKYO, 25 Syaaban 1442H, Rabu – Jepun berkemungkinan boleh mengadakan pilihan raya tahun ini, menurut Perdana Menteri, Yoshihide Suga.

Bagaimanapun, Suga berkata, pilihan raya hanya akan berlaku setelah wabak pandemik COVID-19 di negara itu dapat ditangani.

“Tentu saja, ada kemungkinan (pilihan raya tahun ini),” katanya dalam satu wawancara pada Selasa.

Setakat ini, Jepun melaporkan 487,545 kes COVID-19 termasuk 9,249 kematian sejak wabak merebak.

Negara matahari terbit itu melancarkan kempen vaksinasi pada awal Mac lalu.

Tempoh empat tahun pemerintahan semasa yang diketuai Parti Liberal Demokratik (LDP) berakhir pada Oktober tahun ini.

Tempoh Suga sebagai pemimpin parti LDP juga berakhir pada 30 September.

Suga dipilih menjadi Perdana Menteri setelah penyandang terdahulu, Shinzo Abe mengundurkan diri atas faktor kesihatan.

Pemerintah LDP berdepan kritikan rakyat ekoran tindakannya menangani pandemik di negara itu sehingga berlaku dua kali perintah darurat bagi membendung penyebaran jangkitan. – Agensi


Cubaan seludup beras 10 tan dari Singapura gagal

BANGI, 10 Zulhijjah 1444H, Khamis – Cubaan menyeludup masuk beras seberat 10 tan yang bernilai RM50,000 dari Singapura berjaya dihalang Jabatan Perkhidmatan Kuarantin dan Pemeriksaan Malaysia (MAQIS) di Kompleks Sultan Abu Bakar (KSAB), Johor Bahru semalam.

Jurucakap MAQIS berkata, cubaan penyeludupan itu terbongkar menerusi pemeriksaan dijalankan terhadap sebuah lori yang diikrarkan membawa masuk makanan haiwan di laluan lori import kira-kira 12.30 tengahari semalam.

“Hasil pemeriksaan rutin yang dijalankan, MAQIS menemui 10 guni besar berisi beras dan setiap guni memuatkan kira-kira 1 tan beras tanpa diikrarkan.

“Kemasukan beras import ke dalam negara adalah dikawal menerusi kelulusan AP import oleh Ketua Pengarah Kawal Selia Padi dan Beras,” katanya dalam kenyataan, hari ini

MAQIS menjelaskan, pemandu berusia 32 tahun itu kemudiannya dibebaskan selepas siasatan.

“Namun kesemua beras akan diserahkan kepada Pihak Kawalselia Padi dan Beras Johor untuk tindakan lanjut,” katanya.


Selepas COVID-19, India dilanda jerebu teruk

NEW DELHI, 1 Rabiulawal 1442H, Ahad – Bukan hanya mempunyai kes jangkitan COVID-19 yang tinggi, India juga kini berdepan pula masalah jerebu beracun selepas kualiti udara di ibu negara merosot ke paras terendah.

Indeks Kualiti Udara (AQI) di New Delhi kini mencecah 350 di pelbagai tempat, yang direkodkan sangat teruk dan teruk sejak Khamis lalu.

Sejak hampir lapan bulan, negara itu tidak mengalami sebarang pencemaran udara  atau masalah jerebu berikutan penggantungan sementara aktiviti perindustrian akibat wabak pandemik COVID-19.

Namun, penurunan suhu dan pengoperasian semula sektor perindustrian serta pembakaran oleh petani, pencemaran udara di negara itu kembali ke tahap berbahaya.

Keadaan itu dijangka berterusan ekoran jabatan meteorologi berkata, kelajuan angin maksimum di New Delhi kekal antara 6.2 hingga 7.4 batu sejam bermula Jumaat dan Sabtu.

Kelajuan angin di bawah 7.4 meter perjam (mph) adalah tidak baik untuk penyebaran bahan pencemar.

Dengan jumlah kes COVID-19 di India yang kini lebih daripada 7.4 juta, terdapat kebimbangan lain terhadap kualiti udara yang semakin merosot dan berpotensi menyebabkan krisis kesihatan awam. – Agensi


Pemilihan UMNO boleh dibincang pada mesyuarat bulanan MT: Ahmad Maslan

BANGI, 10 Jamadilakhir 1444H, Selasa – Mesyuarat Bulanan Majlis Tertinggi (MT) UMNO bagi bulan Januari yang dijadualkan Khamis ini antara lain adalah bagi membincangkan mengenai pemilihan parti, kata Setiausaha Agung UMNO Datuk Seri Ahmad Maslan.

“… pemilihan UMNO belum dibincangkan. Tentunya boleh dibincangkan pada 5 Januari ini tentang pemilihan (parti),” katanya pada sidang media sempena Perhimpunan Agung UMNO (PAU) 2022, hari ini.

Ahmad berkata selain pemilihan UMNO, mesyuarat bulanan itu akan turut membincangkan mengenai jemputan ke PAU 2022 kepada parti yang terdapat dalam Kerajaan Perpaduan ketika ini.

Beliau turut memaklumkan bahawa satu mesyuarat pengurusan UMNO akan diadakan malam ini yang dipengeruskan oleh Timbalan Presiden UMNO Datuk Seri Mohamad Hasan.

Pada 26 Disember lepas, setiausaha agung UMNO itu berkata, keputusan sama ada jawatan Presiden dan Timbalan Presiden parti itu akan dipertimbangkan atau tidak, hanya akan diputuskan ketika mesyuarat MT Khas pada 12 Januari ini sebelum Perhimpunan Agung keesokannya.

PAU 2022 yang sebelum ini dijadualkan pada 21 hingga 24 Disember 2022, telah ditangguhkan kepada 11 hingga 14 Januari 2023. – Bernama


Agong kurnia surat cara pelantikan kepada 16 hakim

KUALA LUMPUR, 24 Zulkaedah 1444H, Selasa – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini berkenan menerima menghadap dan mengurniakan surat cara pelantikan kepada 16 hakim di Istana Negara di sini.

Turut berangkat pada istiadat yang berlangsung di Singgahsana Kecil Istana Negara itu ialah Raja Permaisuri Agong, Tunku Azizah Aminah Maimunah Iskandariah.

Istiadat dimulakan dengan pengurniaan surat cara pelantikan kepada Hakim Mahkamah Persekutuan, Datuk Abu Bakar Jais dan Datuk Abdul Karim Abdul Jalil.

Ia diikuti Hakim Mahkamah Rayuan Datuk Azmi Ariffin, Datuk Azhahari Kamal Ramli, Datuk S.M Komathy a/p Suppiah dan Datuk Dr Choo Kah Sing.

Seri Paduka turut berkenan mengurniakan surat cara kepada 10 Hakim Mahkamah Tinggi iaitu Nurulhuda Nur’aini Mohamad Nor; Norliza Othman, Hasbullah Adam, Datuk Seri Shamsulbahri Ibrahim, Roslan Mat Nor, Julia Ibrahim, Datuk Mohd Arief Emran Arifin, Dr John Lee Ken How@Mohammad Johan Lee, Adlin Abdul Majid dan Datuk Mohamad Abazafree Mohd Abbas.

Turut hadir menyaksikan istiadat berkenaan ialah Timbalan Menteri di Jabatan Perdana Menteri (Undang-undang dan Reformasi Institusi), Rampkarpal Singh, Ketua Hakim Negara, Tun Tengku Maimun Tuan Mat, Presiden Mahkamah Rayuan, Tan Sri Datuk Amar Abang Iskandar Abang Hashim.

Istiadat turut disaksikan Hakim Besar Malaya, Datuk Mohamad Zabidin Mohd Diah serta Hakim Besar Sabah dan Sarawak, Tan Sri Datuk Abdul Rahman Sebli.

Selesai pengurniaan suratcara pelantikan, Seri Paduka berdua kemudiannya berkenan ke Dewan Seri Bendahara untuk menerima menghadap kesemua hakim yang baru dilantik, sebelum bersantap bersama semua tetamu yang hadir. -Bernama


JPBN, JPBD diarah selaras tindakan segera aktiviti pascabanjir

SHAH ALAM, 20 Jamadilawal 1443H, Sabtu – Jawatankuasa Pengurusan Bencana Negeri (JPBN) dan Jawatankuasa Pengurusan Bencana Daerah (JPBD) diarah menyelaras tindakan segera aktiviti pascabanjir di kawasan-kawasan terkesan, menurut Ketua Pengarah Agensi Pengurusan Bencana Negara (NADMA) Datuk Dr Aminuddin Hassim.

Beliau berkata, penyelarasan terbabit antaranya melibatkan perbincangan bersama semua agensi Persekutuan berikutan situasi banjir yang mulai surut di beberapa negeri dan daerah yang memerlukan tindakan pascabanjir.

“Jawatankuasa Pengurusan Bencana Pusat (JPBP) telah mengeluarkan arahan kepada semua JPBN dan JPBD untuk berbuat demikian.

“Penggemblengan aset kerajaan dengan penglibatan badan bukan kerajaan (NGO) dan sukarelawan juga perlu memberi perhatian kepada pentaksiran keperluan pascabencana mangsa yang terlibat,” katanya dalam sidang media harian Ops Murni di sini hari ini.

Beliau berkata, tindakan pascabanjir lain meliputi bantuan pembersihan kediaman dan tempat-tempat awam, aktiviti pembersihan sekolah yang digunakan sebagai pusat pemindahan sementara (PPS) serta tindakan pemulihan perkhidmatan asas.

Sementara itu, Aminuddin berkata, JPBN Johor, Sabah dan Sarawak telah diarah supaya berwaspada berikutan amaran hujan lebat berterusan dikeluarkan Jabatan Meteorologi Malaysia serta mengambil tindakan awal dengan membuka Pusat Kawalan Operasi Banjir (PKOB) hari ini.

“Agensi-agensi responder juga perlu untuk bersiap siaga bagi sebarang operasi termasuk dari segi pembukaan Pusat Kawalan Tempat Kejadian (PKTK), PPS dan penyelarasan bantuan daripada NGO,” katanya.

Beliau berkata, setiap PKOB negeri juga telah diarah mengemukakan laporan bagi kawasan-kawasan masih mengalami banjir dan telah surut selain perlu memaklumkan kepada pihak Jabatan Pengairan dan Saliran (JPS) bagi sebarang keperluan menyediakan pam untuk operasi mengeluarkan air di kawasan banjir genang.

“Pihak NADMA telah dan sedang menyelaras bantuan logistik yang diperlukan antaranya membawa unit pam JPS dari Ipoh ke Taman Sri Muda dan Mentakab.

“PKOB Pusat turut dimaklumkan PKOB Terengganu bahawa negeri berkenaan telah memasuki fasa pascabanjir sepenuhnya pada 21 Dis lepas,” katanya.

Dalam pada itu, beliau berkata, bagi menghadapi kemungkinan banjir di Pahang berikutan ramalan luruan monsun bermula 27 Dis ini, pihak Angkatan Pertahanan Awam (APM) Terengganu akan menghantar pasukan bagi membantu kesiapsiagaan negeri itu.

Aminuddin dalam masa sama mengingatkan, semua yang berada di lapangan supaya mengambil langkah sewajarnya bagi mengekang penularan COVID-19.

“Bagi mereka yang terkesan dengan bencana banjir, selain daripada talian Pusat Kawalan Bencana Negara (NDCC) 03-8064 2400, mereka juga boleh menghubungi talian MyGCC 03-80008000 sebagai alternatif talian informasi bencana. Maklumat terkini bencana juga turut dikongsi menerusi media sosial,” katanya. – Bernama


Sudah sampai masanya ketua ultra kiasu dihumban ke Kemunting

APABILA kerajaan Allah difahami sama seperti kerajaan ultra kiasu

Apabila mendapat kritikan hebat daripada netizen, ketua ultra kiasu tua, telah memadamkan kenyataannya dalam semua laman sosialnya. Antara intipatinya:

If “Allah’s government” is the best form of government in Covid-19 Pandemic, why Malaysia is the last in the Economist’s global normalcy index losing out to Hong Kong, New Zealand, South Korea, China, Japan, Russia, Thailand, Singapore, Vietnam and Taiwan none of which can claim to be “Allah’s government”

Antara maksud terjemahannya, kerajaan Allah gagal. Kalau “kerajaan Allah” adalah bentuk kerajaan terbaik semasa pandemik ini, kenapa Malaysia berada di tempat terakhir dalam senarai keseimbangan global oleh Economist dan dikalahkan oleh negara-negara lain yang tidak mengiktiraf atau meletakkan nama negara mereka sebagai “kerajaan Allah”

Ketua ultra kiasu yang telah tinggal di bumi bertuah bergenerasi, beranak-pinak, menjadi wakil rakyat begitu lama, langsung tidak memahami atau sengaja tidak mahu memahami bahasa Melayu, dalam bentuk teks dan konteks, tersurat dan tersirat, makna kerajaan Allah dengan makna kerajaan semasa.

Bila disebut kerajaan Allah, kita merujuk kepada kekuasaan Allah yang menjadi dunia ini. Kerajaan Allah adalah kerajaan dunia ini dan seisinya, kerana Allah yang menjadi semua itu.

Dalam maksud, Allah Maha Penguasa dan Maha segala-galanya, tidak terhad kepada hanya 99 nama Allah. Pendek kata, tidak ada yang boleh menandingi kerajaan Allah.

Ultra kiasu memahami, seolah-olah Allah ini ada kerajaan seperti kerajaan Malaysia, atau kerajaan Pulau Pinang, pimpinan mereka. Langsung tidak memahami sensitiviti majoriti umat Islam.

Akibat daripada tidak memahami istilah dan kosa kata yang mudah ini, akhirnya ketua ultra kiasu secara langsung telah menghina Allah, agama Islam itu sendiri dan penganutnya.

Jika tidak masakan ultra kiasu ini padam komennya itu setelah dikecam, bukan hanya orang Islam tetapi bukan Islam. Sebenarnya ramai bukan Islam yang baik-baik yang tidak sepertinya.

Rakyat Malaysia yang beragama Islam, sebahagiannya ada yang tidak suka kepada parti dan pemimpin ultra kiasu, tetapi kita tidak pernah mengaitkan dengan agama mereka. Apatah lagi menghina agama bukan Islam.

Dalam maksud, marahnya kita kepada parti dan pemimpin, tidak dikaitkan dengan agama atau budaya. Begitulah profesionalnya kita dalam menganalisis isu-isu semasa. Malangnya ketua dan pemimpin ultra kiasu tidak sebegitu. Layakkah ultra kiasu digelar sebagai pemimpin.

Jika bapak ultra kiasu ini marahkan Presiden PAS. Itu hak dia untuk kecam dia, perkara biasa dalam permainan politik. Tetapi jangan kaitkan sama sekali dengan nama Allah, sehingga menampakkan penghinaan terhadap Maha Penguasa dan Maha Pencipta ini.

Sesungguhnya, Allah kepada umat Islam teramat besar ertinya. Hidup mati umat Islam adalah untuk dan kerana Allah.

Bapak ultra kiasu, kamu sudah menjadi terlalu kurang ajar. Kamu sewajar sudah dihalau balik sejak 13 Mei 1969 lagi.

Kenapalah ISA dimansuhkan. Jika tidak, boleh segera hantar bapak ultra kiasu ke kem tahan Kemunting.

Saya menyeru kepada semua umat Islam, sedari kebobrokan dan kejahatan ultra kiasu. Mereka ini adalah adalah musuh Islam, jangan sama sekali memberikan undi kepada musuh-musuh ini. Mereka langsung tidak layak pun berada di bumi yang didatanginya ini, usahkan menjadi pemimpin.

Prof Dr Ridhuan Tee Abdullah


Kes Adib dipandang sepi, rakyat tagih komitmen kerajaan

BANGI, 21 Rejab 1442H, Jumaat – Pengerusi Pertubuhan Pembela-Pembela Islam (PEMBELA), Haji Aminuddin Yahaya menggesa, kerajaan menunjukkan komitmen yang tinggi untuk memberi keadilan kepada keluarga anggota bomba, Allahyarham Muhammad Adib Mohd Kassim.

Beliau berkata demikian dalam Forum Bicara Pembela, malam ini kerana sehingga kini tiada perkembangan baharu yang positif mengenai kes kematian tersebut meskipun kerajaan telah bertukar.

“Bagaimana seorang penjawat awam yang menjalankan tugas, yang menyelamatkan keadaan dan bersabung nyawa untuk keamanan akhirnya kita lihat sampai hari ini tiada pihak dari kerajaan yang serius membelanya. Ini sangat mendukacitakan.

“Saya tidak tahu di mana lagi rakyat boleh bergantung harap jika kes ini pun tidak dapat dibela. Saya bertemu dengan keluarga arwah Adib sendiri, mereka juga sudah hilang perkataan.

“Dah pelbagai rayuan disuarakan tetapi seolah dipandang sepi oleh pihak kerajaan. Saya minta rakyat fikir jika perkara ini berlaku kepada anak-anak kita, isu ini sudah berlarutan dua tahun,” katanya.

Beliau turut mempersoalkan di mana pemimpin-pemimpin yang dahulunya melaungkan perjuangan dan keadilan untuk orang Melayu.

“Mana mereka ketika ini. Kenapa diam dalam kes Adib. Ini satu soalan yang besar. Apakah sikap kerajaan ke atas isu ini.

“Yang kita lihat kerajaan hanya membuat kenyataan sekali lalu sahaja soal kes ini,” katanya yang kesal dengan kebisuan pemerintah.

Justeru, beliau mendesak supaya kerajaan memberikan komitmen baik dalam memberikan kenyataan rasmi atau sebagainya yang menjelaskan bahawa kes ini akan dibawa ke muka pengadilan secepat mungkin.

“Mereka yang telah dikenal pasti sebagai perusuh, yang dilepaskan sebelum ini perlu diambil tindakan. Cari mereka ini. Keluarga ini harus diberi satu harapan sama ada dalam bentuk komitmen tadi atau compensation (ganti rugi),” katanya.

Dalam pada itu, Aminuddin turut berharap supaya pihak Jabatan Bomba dan Penyelamat Malaysia agar tidak takut bersuara demi warga mereka sendiri.

“Adakah mereka nak biarkan isu yang melibatkan warga mereka terbiar. Kalau hari ini dibiarkan, tidak mustahil akan berulang tragedi yang sama.

“Sehubungan itu, pihak bomba perlu bangun dan menyuarakan kepada pihak tertentu, atau kepada kementerian. Supaya mereka dapat dibela. Sekarang ini mereka tidak terbela.

“Kita juga harap rakyat tak duduk diam. Kita sebagai NGO akan terus menyuarakan perkara hatta kepada peringkat tertinggi kerana isu ini sangat kritikal,” katanya.

Pada masa sama, beliau turut berharap agar cadangan inkues kedua yang pernah diuar-uarkan suatu ketika dahulu tidak diteruskan.

“Satu tragedi dalam sistem kehakiman jika berlaku inkues kedua. Dan kita bimbang jika dengan inkues kedua ini diadakan sekalipun kematian Adib masih dianggap sebagai kemalangan dan bukan pembunuhan,” katanya.


Akibat serangan Zionis, 2 juta penduduk Gaza alami darurat kesihatan

GAZA, 10 Zulkaedah 1442H, Isnin – Rejim pengganas Israel bertindak melancarkan serangan di kawasan serta infrastruktur orang awam di Semenanjung Gaza.

Serangan itu mengakibatkan kerosakan jalan berturap dan infrastuktur lain termasuk stesen rawatan kumbahan Gaza.

Sebanyak 18 pam air kumbahan rosak manakala stesen rawatan kumbahan itu tidak dapat berfungsi mengakibatkan kakitangannya tidak dapat meneruskan kerja-kerja di kawasan terbabit.

Selain itu, syarikat perkhidmatan elektrik Gaza baru-baru ini mengumumkan bahawa perkhidmatan bekalan elektik akan terhenti seketika kerana kekurangan bahan bakar yang digunakan bagi menjana elektrik.

Perkara itu disebabkan Israel melarang mereka untuk membawa masuk bahan bakar yang diperlukan.

Dengan kapasiti bekalan elektrik yang terhad akibat serangan jaringan elektrik oleh Israel, air kumbahan terpaksa dialirkan ke laut.

Susulan daripada itu, hampir dua juta penduduk Palestin di Gaza kini menghadapi darurat kesihatan yang serius.

Sementara itu, keadaan di kem pelarian Palestin menjadi lebih teruk, di mana penduduk di sana mengalami kekurangan air bersih dan keadaan kesihatan yang buruk sejak sekatan Israel selama lebih dari 15 tahun.

Hal itu membawa kepada peningkatan penyakit di kalangan penduduk. -Agensi


Bersatu terbuka adakan perbincangan dengan parti politik lain

PUTRAJAYA, 12 Ramadan 1443H, Khamis – Parti Pribumi Bersatu Malaysia (Bersatu) masih terbuka untuk mengadakan perbincangan dengan parti-parti politik bagi menghadapi Pilihan Raya Umum ke-15 (PRU15), kata Presidennya Tan Sri Muhyiddin Yassin.

Beliau berkata perbincangan masih berjalan dengan pihak yang sependapat dengan parti itu bagi mencapai kemenangan dalam PRU15.

“Saya fikir mungkin bulan puasa ini perlahan sikit (perjumpaan) tapi selepas raya apabila situasi mengizinkan dan ada kecenderungan dan minat pihak dari parti-parti mana sekalipun untuk bertemu dan berbincang cara bagaimana hendak hadapi strategi pilihan raya secara bersama-sama dan mengelakkan pertembungan antara satu sama lain, kita akan usahakan.

“Ini bukan sahaja bergantung pada pihak saya tetapi lebih baik dari pihak-pihak lain yang sependapat bahawa langkah sebegitu adalah wajar untuk kita menentukan kemenangan dalam pilihan raya akan datang,” katanya kepada media selepas mempengerusikan Mesyuarat Majlis Pemulihan Negara, di sini hari ini.

Pada 2 April, Muhyiddin dalam hantaran di Facebooknya berkata selepas Pilihan Raya Negeri Johor, beliau didatangi beberapa pemimpin parti politik yang menyuarakan pandangan bahawa lebih baik parti-parti selain Barisan Nasional merintis suatu bentuk kerjasama politik bagi mengelakkan pertembungan banyak penjuru dalam PRU15. – Bernama


61,832 kilogram ayam sejuk beku ‘meragukan’ dari Thailand dirampas

BUKIT KAYU HITAM, 13 Jamadilakhir 1442H, Selasa – Jabatan Perkhidmatan Kuarantin dan Pemeriksaan Malaysia (Maqis) berjaya merampas 5,161 ayam sejuk beku seberat 61,832 kilogram (kg).

Semua ayam berkenaan yang bernilai RM495,608 yang dibawa masuk dari Thailand dirmpas dalam pemeriksaan di Kompleks Imigresen, Kastam, Kuarantin dan Keselematan Malaysia (ICQS) pada jam 4 petang, kelmarin.

Pengarah Maqis Kedah, Lily Rosalind Paul berkata, daging ayam sejuk beku berkenaan dibawa masuk tanpa mematuhi syarat import, iaitu dipercayai datang dari pusat penyembelihan yang tidak diiktiraf dan meragukan.

Katanya, kegagalan untuk mengemukakan maklumat berkenaan adalah menjadi suatu kesalahan di bawah Seksyen 15 (1), Akta Perkhidmatan Kuarantin dan Pemeriksaan Malaysia 2011.

“Jika sabit kesalahan, boleh didenda tidak melebihi RM100,000 atau dipenjara selama tempoh tidak melebihi enam tahun atau kedua-duanya sekali.

“Pihak MAQIS tidak akan leka serta memandang mudah terhadap perkara ini dan akan terus komited dalam memastikan tumbuhan, binatang, karkas, ikan, keluaran pertanian, tanah, mikro-organisma dan makanan yang diimport bebas daripada ancaman perosak penyakit bahan cemar.

“…dan tidak menjejaskan sektor pertanian negara serta mematuhi aspek kesihatan manusia, binatang, tumbuhan, ikan dan keselamatan makanan,” katanya seperti dilapor Harian Metro.


Bantuan pelajaran ditolak jika ibu bapa tak bayar zakat kepada amil sah di Terengganu

BANGI, 13 Syaaban 1443H, Rabu – Majlis Agama Islam dan Adat Melayu (MAIDAM) tidak akan pertimbangkan permohonan bantuan sekali bayar kepada pelajar-pelajar terbaik di negeri Terengganu sekiranya ibu bapa mereka tidak menunaikan zakat fitrah kepada amil yang dilantik.

Yang Dipertua MAIDAM, Datuk Shaikh Harun Shaikh Ismail berkata, pihaknya mempunyai kaedah khas untuk memastikan sama ada ibu bapa kepada pelajar yang ditawarkan melanjutkan pengajian ke Universiti Awam (UA) membayar zakat fitrah kepada amil yang diiktiraf.

“Bayaran bantuan pendidikan sekali bayar tidak akan dipertimbangkan jika ibu bapa pelajar membayar zakat fitrah ke negeri, negara lain atau amil yang tidak diiktiraf.

“Tahun ini MAIDAM melantik 966 orang amil untuk memudahkan umat Islam di seluruh negeri membayar zakat fitrah.

“Kita tegaskan, permohonan bantuan tidak akan dipertimbangkan sekiranya ibu dan bapa pemohon tidak menunaikan zakat seperti disyaratkan MAIDAM,” katanya dalam kenyataan hari ini.

Shaikh Harun juga turut mengesahkan syarat tersebut ditetapkan pada borang permohonan bantuan pendidikan.

Malah, beliau berkata, MAIDAM telah memperuntukkan sebanyak RM20.8 juta bagi bantuan sekali bayar kepada 19,825 pelajar yang ditawarkan melanjutkan ke UA, tahun lalu.

Katanya, setiap pelajar yang ditawarkan untuk melanjutkan pengajian di peringkat ijazah akan menerima bantuan sekali bayaran sebanyak RM1,000, diploma (RM800) manakala sebanyak RM500 kepada pelajar yang ditawarkan ke asrama penuh.

“Tahun lalu, MAIDAM juga turut menyalurkan bantuan awal pengajian kepada 10,916 pelajar membabitkan perbelanjaan sebanyak RM9.6 juta,” katanya.